text:
Muri iyi iminsi, abanyarwanda bo hanze y’igihugu bahugiye mukureba uko amashyaka ya opozisiyo akorera hanze yashyira hamwe, kugira ngo arebe ko yagira ingufu zigarargara zahangamura FPR. Mu bagize igitekerezo cyo kwegereanya ayo mashyaka, harimo Faustin Twagiramungu wahise atumiza inama yise « inama kaminuza y’amashyaka ».
Faustin Twagiramungu
Nyamara itumizwa ry’iyi nama ryavugishije benshi, ndetse bamwe mu bayobozi b’amashyaka bavuga ko batazemera ibyemezo bizayifatirwamo. Faustin Twagiramungu bagiye bamunenga ngo ivanguramashyaka, kutamenya diplomasi n’ibindi. Ariko ku rundi ruhande, hari n’abandi babona F.T nk’umukiza ngo ugiye kubasubiza mu gihugu, bo ntacyo bakoze. Si ikintu gishya muri poltiki nyarwanda, kubera ko kuva na kera hagiye hagaragara umuco mubi wo kwigaramira ngo hari ababibabereyemo.
Aba bantu bakunze kunyurwa manuma nibo bamaze iminsi bibasiye inyandiko zerekeye amateka ya Faustin T. maze iminsi nsohora ku rubuga Ikaze Iwacu. Bamwe ngo ni ugusebya F.T., abandi ngo n’ubuhezanguni. Ikintu abavuga ibi batazi nuko amateka yisubiramo, kandi biranagaragara. Uwampakanya ko ubu abanyarwanda bari hanze bameze nkuko babagaho mu myaka ya 1990-1994, yazampa ingero.
Njye nabaha izo mbona: kuba hari amashyaka arenga 20 mu bantu batageze no kuri miliyoni, n’ikimenyetso ko turi mu bihe by’intambara y’ubutita itegereje kuvukamo iy’amasasu izamena amaraso menshi. Niyo mpamvu rero, ntareka kwibutsa ibyabaye muri za ’90, kugira ngo abatabizi babimenye. Ababizi nabo nibabikuremo amasomo. Kuba umuntu yandika ku mateka ya Faustin Twagiramungu ni ukumukebura ngo ntazongere kwibeshya nkuko yavuze byamugendekeye kera. Ikindi nuko nta n’igitabo cyari cyamwandikwaho ngo tujye tugisoma. None se aramutse yitabye imana twazabigenza gute? Ubuse ntihari abicuza impamvu Nyakwigendera Patrick Karegeya yitabye imana atavuze amabanga y’igihugu yari abitse? Nitwigishwe n’amateka. Umuntu utazi amateka ye aba atuzuye (sans identité)
Reka tugaruke ku mateka ya Faustin Twagiramungu, nerekana uko yakoranaga n’urubyiruko. Urubyiruko rwa MDR icyo gihe rwitwaga » JDR, inkuba ». Nabibutsa kandi ko aya mateka nayakusanyije nyabwiwe n’umukambwe uyazi neza, hato atazagenda tugasigara amaramasa.
STRATEGIE YA TWAGIRAMUNGU YAKORESHEJE NKUKO NABIBWIWE N’ UWAHOZE ARI UMURWANASHYAKA MU ISHYAKA MDR.
1. Kumenya gukoresha amagambo arimo amarangamutima
Mitingi ikomeye y’ishyaka MDR (yari iya kabiri) yabereye kuli Stade AMAHORO, mu ntangiriro z’umwaka wa 1992. Twari twaserutse n’amabara ROUGE-NOIR yarangaga Ishyaka rya MDR-Parmehutu. Abafashe amajambo bose sinabarondora ariko ndibuka Nyakwigendera KARAMIRA F, MUREGO D, umudamu witwaga PASCASIE MASENGESHO, n’umujeune witwa JOTHAM R. bose barase ibigwi by’abaparmehutu barwanye inkundura bakuraho GIHAKE NA CYAMI muli za 1960’s, banenga ubutegetsi bwaje muri 1973 maze bugacecekesha abaturage bukabategeka kwibagirwa amateka yabakijije.
Bakurikizaho kwamagana intambara yashojwe n’inkotanyi, zaje zica abaturage. Bazibwiraga ahubwo ko zakwitabira imishyikirano n’ibiganiro byazageza abanyarwanda kuri Demokrasi no kwishyira ukizana mu gihugu cyabo. Kera kabaye Twagiramungu Faustini afashe ijambo we yanenze ubutegetsi bwa MRND GUSA, IBYO INKOTANYI NTIYAGIRA NA KIMWE ABIVUGAHO.…NTA NA HAMWE YAHINGUKIJE AMATEKA YIRYO SHYAKA MDR. WAREBA NEZA UGASANGA YARASHAKAGA KUVUGA IBYO INKOTANYI ZISHAKA, DORE KO IYO UVUZE MDR UWITWA INKOTANYI WESE AKWIJUNDIKA.
Njye namuteze amatwi icyo gihe mbaza abandi nti “ese uriya mugabo bavuga ko ari icyitso cy’inkotanyi aho sibyo koko?” Ariko ababibonaga ni bakeya, burya kuroha imbaga y’abantu ntibisaba ibintu bihambaye, upfa kubashyushya dore ko TF yari afite ijambo ryo kubasaza ryitwaga RUKOKOMA. Uko yayigishaga nabyo mubyumvise mwaseka mugatemba. Yagiraga ati: “Ngo UMWANA HARIYA KU MURENGE RUNAKA YARIZE ARIHIRIKA, NYINA AMUHA IGIKOMA AMUHA, AMATA, AMUHA, UMURETI BYOSE UMWANA ARANGA ARARIRA ARAHOGORA »…
NUKO UMUBYEYI ATI ESE MWANA WANJYE KOKO URASHAKA IKI, UMWANA NGO”NDASHAKA RUKOKOMA”. Ni ukuri iyi phrase niyo yaranze inyigisho ya TF kuri thème RUKOKOMA mu gifaransa twitaga CONFERENCE NATIONALE. Mu ma mitingi yose, yazaga yashatse utugambo nkutwo, abasamaraga kubera ayo magambo ahanini ni insoresore zabaga zajemo (wareba neza ukabona ari abasore akenshi b’abatutsi) baramwogezaga kakahava nashaka icyo yavuze kidufitiye akamaro muri biriya byago byari bitwugairije ngaheba…Nguko uko TF yakuruye abantu, abenshi bakaba bari abatoya.
2. Urubyiruko rumaze kuba abafana be yatangiye kubagezaho ubutumwa bwashenye igihugu
Amaze kubona ko utugambo twe two kubeshya abakiri bato badukunda, ( ndetse n’abadamu batari bakeya bari bamaze kumutomera inyuma), yatangiye kujya abahamagara akabajyana muri za sorties. Ngiye kubaha ubuhamya bw’umusore wakoraga muri Institution nakoragamo (ntari buvuge izina kubera iby’ubu…) yari umusore usobanukiwe n’amatwara y’ishyaka kandi wumvaga ububi bw’intambara ya FPR rwose…yari abizi neza ko FPR ije ibeshya, yari umuntu wize kandi wari ufite iwabo bazi ayo mateka yose yabaye mbere.
Yaraje umunsi umwe arambwira ati: ”Ariko umenya TF ari inkotanyi koko ati yadutumiye twebwe aba-JDR (jeunesse democratique republicaine) niko twitaga abajeunes ba MDR mbere, batarongeraho izina INKUBA ». Arakomeza ati: ”Yatujyanye muri café turi benshi aduha inkoko na za byeri turashisha…nuko aratubwira ngo: BIRIYA BISAZA BYA KARAMIRA NA MUREGO MURABIKURIKIRAMO IKI KO FPR IGIYE GUTSINDA??. NGO UBU NGUBU BAGEJEJE VICTORY KULI 70%, HASIGAYE 30% MURABONA KO BATSINZE BIRANGIJYE, MUSHATSE MWAVA INYUMA YA BIRIYA BISAZA BIBARINDAGIZA MU BINTU NGO BYA PARMEHUTU”.
Namaze kumva iyo temoignage y’uwo musore umusatsi umva ku mutwe…. Ibi ni ibintu byankuye umutima, nabibwiye n’abakuriye ishyaka uko nshoboye, ariko se bari gushobora iki ko TF yari yarageze mu bushorishori kubera gucabiranya kwe??/baramuhanaga bugacya bakamubabarira. Hakaba abandi, ariko bamuhakwaho ngo bashaka ko azabaha imyanya namara kugera ku ntebe y’ubutegetsi.
Umunyabwenge kandi akaba yari MUSANZIRE wa TF ( ni ukuvuga abadamu babo ni abakobwa ba Pres G. Kayibanda) Nyakwigendera Gapyisi E, yarwanye agaramye abuza uwo musanzire we kurwanya amateka akomeye nkayo…kugeza ubwo Gapyisi yari yarenze ayo matiku ya régionalisme, ashinga hamwe n’abanyabwenge bari mu mashyaka anyuranye no mu turere tunyuranye, urugaga rwari rwiswe: FORUM-PAIX ET DEMOCRATIE, yari igamije guhuza abanyarwanda babona ko igihugu kigiye kurindimuka abantu nibakomeza kureka ibyitso by’inkotanyi bikisanzura…iyo Forum Paix et Democratie yari yafashe imigambi igomba gushyirwa mu bikorwa vuba nko gushishikariza rubanda uburyo bahangana n’abicanyi, byaba ngombwa bakirwanaho.
Inkotanyi zumvise icyo kintu cy’abahutu (cyane b’abanyabwenge bahagurutse batitaye ku mashyaka n’uturere) zirasizora maze radio Muhabura irarikoroza ituka Gapyisi na bagenzi be…Twagiramungu we na Musanganfura Sixbert (ubu uri muri komite ya FDU) bashyiraho ikinyamakuru kitwa LA NATION cy’inkotanyi (FPR niyo yagifinansaga, Musanganfura azahirahire abivuguruze…), icyo kinyamakuru kiraye kivutse cyasohoye inyandiko ku paji ya mbere ngo:
FORUM AUX ENFERS…IFOTO YARI IRIHO NI GAPYISI AHAGAZE KU MVA NINI AGIYE KURUNDUKIRAMO…HARI MU GITONDO TALITI YA 18/5/1993. MU MUGOROA NKA SAA MBILI Z’IJORO, INKURU Y’INCAMUGONGO IBA IGEJEJWE KU BANYARWANDA KO GAPYISI ARASIWE MU MODOKA AGEZE IWE KULI PORTAIL” Murumva ibyakurikiye..Twagiramungu n’abapagasi be na FPR shebuja wabo bakwije ibihuha ko ari Habyalimana na MRND bamwishe…nyamara ubu mwabonye mwese amakuru y’imvaho, FPR abayo baregana uko bamwishe…Twagiramungu na Musanganpfura iyo bataba muri ayo manyanga ye yo kwamagana Gapyisi ngo ni ikitso cya MRND ntabwo inkotanyi zari kubona hafi situation propice yo kumwica.
Muri iyo confusion bakomezaga gukoranamo na FPR niho Abicanyi ba FPR baprofitiye kuko bari bazi neza ko bizashinjwa MRND. Twagiramungu rero wenda ntiyishe Gapyisi nkuko rubanda bakurikiraga ibye bahise bamushinja, ariko imikorere ye n’amafuti menshi yahaga inzira FPR kutumara. Ubwo rero, rubyiruko rw’ u Rwanda murimo mushaka urugero rwiza, muhumuke. Mu cyongereza baravuga ngo “What goes around comes around”. Sinzi ibyo TF ahatse ariko ntekereza ko biramutse bibaye byagenda gutya:
- Ubu ko TF amaze kuba igihangange mu Bahutu (Encore), abasore benshi bazashika. Urubyiruko mu Burayi rukunda Byeri n’ inzoga n’ ibigambo ubu rwarayobotse. (si rwose) Mu Rwanda naho abo muri PS-Imberakuri barwanye ubuzima bwabo bwose, bakiyubakira ishyaka, bamwe bazabona TF nk’ umukiza bibagirwe intwari yacu Maitre Ntaganda, na bamwe muri FDLR bakaba bumva ko ngo TF “azafata umuheto mu Bubirigi”.
- Ariko uyu munsi nazinduwe no kubwira urubyiruko, TF ntazemera gukorana n’ abasore n’ inkumi b’ intarumikwa. Azacamo ibice buri shyaka akorana naryo, yihitiremo inkoramutima azabeshyeshya utwungucenge. Nuko ababwire ko ibisaza byo muri FDLR ntaho bizabageza, ahubwo we bagomba kumukurikira kuko insinzi iri hafi. Nuko abahutu bate urwo bari bambaye ngo baratashye, ibintu bisubire ibubisi, Twagiramungu ashinge indi “Rwandan Initiative Dream Renové”. Ibi mvuze ni scénario ishoboka kandi ifite ishingiro ku mateka. Ngayo nguko; duharanire ko amateka atisubiramo, icyo byatubyariye twarakibonye.
Jean Paul Rugero Romeo
Ikaze Iwacu
Jean Paul Rugero Romeo


c: text/html

text:
Muka Kayibanda G. bamwe bita Berediyana abandi Verediyana, ubundi izina rye ry'irinyarwanda rikaba ari MUKAGATARE, ntabwo yakunze kuvugwa cyane haba mu itangazamakuru ryanditse cyangwa rivugwa nka radiyo, bikaba byaratugoye kubona ifoto ye. Impamvu nta yindi ni uko yicishaga bugufi kandi akaba yibereye mu mirimo ye yo mu rugo no gufasha rubanda nkuko muri bubisange mu buhamya hasi aha. Byagoye cyane abagize inama y'INGANZO NTAGANZWA ya shikama kubona amakuru kuri we, ariko kubw'amahirwe haza kuboneka umunyamakuru w'umwuga uturuka mu gace umuryango wa Kayibanda wari utuyemo mu bihe bya Berediyana ndetse inzu yabo na n'ubu ikaba ariho ikibarizwa.Uyu mutangabuhamya nawe yatanze amakuru akesha ababyeyi be bari bafitanye isano na Berediyana n'abaturanyi ba Kayibanda.Inama y'INGANZO Ntaganzwa yasanze ari ngombwa ko mbere yo gusesengura uruhare rwe mu guteza imbere umuryango nyarwanda nkuko twabikoze kuri Gicanda, twabanza tukumva ubu buhamya bw'umwanditsi Mukuru wa Shikama UDAHEMUKA Eric maze isesengura tukazarikomeza ubutaha mu gihe tugikusanya n'ibindi byadufasha muri iryo sesengura.Inyandiko iri hasi aha yose ikaba igizwe n'ubuhamya uyu munyamakuru yatanze imbere y'inama y' INGANZO NTAGANZWA ya Shikama.
Umugore wa GREGOIRE KAYIBANDA yitwaga
Beridiyana MUKAGATARE. Abaturage batuye mu Byimana, Karama ka Shyogwe, Kabgayi,
Gihuma n'i Mbare bamuvuga imyato ko yari umugore ugira ingeso nziza bitavugwa
kandi akicisha bugufi ibi byarenze urugero. ICYEMEZO CYO GUCA BUGUFI: Abaturage
bo mu Byimana na Mpanda kwa NZIRAGUSESWA nibo bakubwira ko ngo Kayibanda
yashatse kumugurira imodoka umugore arabyanga avuga ko we atari perezida ko
ahubwo akwiye kwikomereza umurimo w'ubuhinzi. Niyo mpamvu abaturage bajyaga
bamucaho mu gishanga cya Rugeramigozi arimo guhinga cyangwa arimo gukura
ibijumba; Iyo wamugeragaho akuzi yavaga mu murima akaza akagusuhuza.
ABO YAGIRIYE NEZA NTIBABARIKA:
Beridiyana MUKAGATARE yagiriye neza benshi na n'uyu munsi imiryango yabo
iracyamwirahira. Muri bo harimo uwitwa NDINDIRI yasabiye akazi ko gutwara
Perezida (umugabo we). Uyu NDINDIRI wabaye shoferi wa KAYIBANDA kugeza akorewe
kudeta afite amateka i Gitarama dore ko yakuyemo ubukungu aho ubu afite amazu
menshi ahenze mu Cyakabiri i Gitarama ari naho Umuryango we utuye. Mu bana ba
NDINDIRI nta n'umwe utarize Kaminuza. Harimo Christine wabaye secrétaire wa
NSENGIYUMVA Fulgence wari Préfet wa Gitarama. Harimo kandi INGABIRE Fides wize
muri ICK muri 2007 ubu akaba akora muri COGEBANQUE i NYABUGOGO; harimo kandi
Celine ubu ushinzwe itumanaho mu kigo cy'igihugu gishinzwe amakoperative
(Public Relation Officer in RWANDA COOPERATIVE AGENCY itegekwa na MUGABO
Damien). Ibi byose umuryango wa NDINDIRI ubikesha umugore wa KAYIBANDA.
Undi Beridiyana MUKAGATARE yagiriye
neza ni umusaza witwa NTIMBA Karoli. Uyu musaza waje kwitaba Imana nyuma gato
ya 94, bivugwa ko yagiye gutakambira Berediyana dore ko bari banaturanye kuko
we(Karoli NTIMBA) urugo rwe ruri munsi y'umuhanda hariya ikoni rya nyuma
risohoka muri Rugeramigozi uzamuka i Karama ka Shyogwe rirangirira; amubwiye
ikibazo cy'ubukene ajya kumwakira akazi abafurere b'Abayozefiti i Gakurazo.
Furere mukuru i Gakurazo icyo gihe witwaga KABUTURA Filipo wakomokaga i Kibungo
ariko abanya-Gakurazo bagakunda kumwita SENYANZOBE kubera impuhwe zahebuje
yahoranaga yahaye uyu Karoli NTIMBA akazi ko kubaza imbaho mu ISARUMARA akora
ako kazi kugeza yitabye Imana abikesha Beridiyana MUKAGATARE. Izi ni zimwe mu
ngero nyinshi zerekana kugirira neza abaciye bugufi no kwicisha bugufi
byamuranze.
IBIBAZO YAHUYE NABYO: Mu ijoro ry'uwa
4 rishyira uwa 5 Nyakanga 1973, perezida Grégoire Kayibanda yari yicaye iwe i Kigali,
arimo ategura disikuru yagombaga kuvuga bukeye mu nama (congrès) ya M.D.R Parmehutu i Gitarama. Ni bwo rero urugogwe rumugwiriye,
kudeta irabaye, afashwe mpiri. Umufasha we, Berediyana MUKAGATARE, yari ahari
ibyo biba. Kayibanda yamusabye gusanga
abana i Gitarama, aranga. Ati “ Oya, ndakuguma iruhande kugirango menye iyo bakujyanye ”. Nuko rero itsinda ry'abasirikari riyobowe na Colonel Léonidas
RUSATIRA ribajyana bombi shishi itabona, amaguru adakora hasi, hamwe n'umwana
wabo w'umuhererezi Sylvia wari ukiri uruhinja, kubafungisha ijisho mu kigo cya
ISAR Rwerere, komine Cyeru mu cyahoze ari perefegitura ya Ruhengeri. Bahoraga
bacunzwe n'abasirikari bagera kuri 15.
Benshi muri bo bababaniraga neza, ariko hari n'abandi bubahukaga Kayibanda ndetse bakanamusagarira. Nyuma
y'amezi 5 abana n'umugabo we muri ubwo buzima butoroshye,MUKAGATARE Berediyana
yifuje gusanga abana i Gitarama. Afata urugendo rw'amaguru n'umwana mu mugongo,
agenda ibilometero byinshi cyane. Taliki 22 Ukuboza1973, nibwo ijipe ya gisilikari
ku itegeko rya Habyarimana yamusanze mu nzira kuri Base, iramujyana imugeza mu rugo rwe i Kavumu hepfo ya Kabgayi
(Nyamabuye-Gitarama). Kuva muri Nyakanga 1974 Berediyana
MUKAGATARE yatangiye kugaragaza intege nke cyane, ashegeshwe n'ibyamubayeho
byose kuva kuwa 5 Nyakanga 1973, ariko cyane cyane n'uko umugabo we yari amaze
gukatirwa urwo gupfa.
Taliki 11 Nzeri 1974 Grégoire KAYIBANDA yimuriwe iwe mu
rugo i Kavumu-Kabgayi kugira ngo abe hafi umugore we wari urembye. MUKAGATARE
Berediyana yitabye Imana ku italiki 13 Ukwakira 1974, Leta ya Habyarimana itegeka ko nta
muntu n'umwe umusabira Misa, haba I Kabgayi, kimwe n'ahandi aho ari ho hose mu Rwanda.
Uwashyira uyu mubyeyi Berediyana MUKAGATARE ku rutonde rw'abishwe n'abakoze
kudeta yo ku wa 5 Nyakanga 1973 mu Rwanda ntiyaba abeshye. Ni ukuvuga ko
MUUKAGATARE V. yapfuye mbere y'umugabo we kuko Perezida KAYIBANDA Gregoire
yitabye Imana taliki 15 Ukuboza 1976 nyuma y'imyaka 2, amezi 2 n'iminsi 2
umugore we apfuye.
Umwanditsi w'inama y'INGANZO NTAGANZWA
BWIZA M.
shikamaye.blogspot.com
Shikama ku Kuri na Demukarasi(SKUD)

robotstxt: allowed

filter: keep


text:
Yanditswe February, 06 2018 at 13:19 PM | 7213 Views
Abagenzi batega imodoka mu buryo bwa rusange mu mujyi wa
Kigali, batangiye kuzigendamo basoma ibitabo. Ubu ni ubukangurambaga bwiswe
“Gira Igitabo mu Rugendo” bugamije gutoza Abanyarwanda umuco wo gusoma ibitabo
aho bari hose.
Ubukangurambaga bwiswe “Gira igitabo mu Rugendo”
bwatangirijwe muri gare ya Nyabugogo. Abagenzi batega imodoka, batangiye
kuzigendamo basoma ibitabo, barangiza urugendo bakabisubiza mu bubiko bwabyo
kugira ngo n'abandi bazigendamo babone ibyo basoma. Nkurunziza Fred, umwe mu baturage mu karere ka Nyarugenge twasanze muri gare ya Nyabugogo yagize ati, "...rimwe na rimwe abenshi mu bona ko abari mu rugendo bigumira kuri telefone, abandi bazivugiraho basakuriza abo bicaranye ariko mu byukuri iyo igiye ku rugendo ufite igitabo ugenda usoma ugera aho ugiye utarambiwe nta stress"
Iyi gahunda ya “Gira igitabo mu Rugendo” yatangijwe ku
bufatanye bwa minisiteri ya Siporo n’umuco, umujyi wa Kigali n’umuryango
mpuzamahanga wita ku burenganzira bw’abana Save The Children.
Mutesi Gasana ayobora ikigo gitunganya ibitabo “ARISE EDUCATION” ari nacyo cyatanze ibitabo byashyizwe mu modoka zitwara abagenzi yavuze ku bwoko bw'ibitabo byashyizwe muri izi modoka. Ati, "...ibyo twashyize muri bus z'umujyi wa Kigali, ni inkuru ngufi kubera ko urugendo runini kuva hano muri gare kugera kanombe ni iminota iri hagati ya 15 na 30 dushyizemo igitabo cy'amapaje 200 ntabwo umuntu yaba yagisomye kandi ugarutse nta mahirwe yo kongera kukibona ngo ukomerezeho, twashyizemo inkuru nto z'ikinyarwanda, zivuga ku mateka y'U Rwanda ikindi kandi ni inkuru zisanzwe"
Abanyarwanda bashishikarijwe kurangwa n’umuco wo gusoma aho bari hose kuko ari isooko y’ubumenyi. Luann Gronhovd ushinzwe uburezi mu muryango nterankunga w'abanyamerika (USAID) avuga ko bazakomeza gushyigikira ubu bukangurambaga. Yagize ati, "..turashaka kubaka umuco wo gusoma no kwandika mu banyarwanda, turashaka ko abaturage bagira ibitabo, bagasomera mu ngo zabo, mu miryango, aho bari hose bafite igihe, kugira ngo tubatoze uyu muco wo gukunda gusoma ibitabo, urabona muri bus ni ahantu abaturage bamara igihe ntacyo bakora"
Ubu bukangurambaga bwiswe "Gira igitabo mu Rugendo" bwatangirijwe mu modoka 12 zitwara abagenzi mu buryo bwa rusange mu mujyi wa Kigali, ariko intego nuko uyu mwaka uzarangira ibitabo bigejejwe mu modoka zigera ku 100. Imodoka imwe ikaba ishyirwamo ibitabo 100 byanditswe mu rurimi rw’Ikinyarwanda.
Ministiri wa siporo n'umuco Uwacu Julienne aratangaza ko ibikorwa byiza n'ishyaka ryo guko ...
January 25, 2018 at 19:11 PM Soma inkuru
Minisitiri wa Siporo n'umuco Uwacu Julienne, arizeza ko gahunda y'intore mu biruhuko igihe ...
January 13, 2018 at 22:07 PM Soma inkuru
Ikipe ya Kiyovu Sports ibonye intsinzi ya kabiri muri shampiyona itsinze APR FC igitego 1-0 cya Mous ...
October 27, 2017 at 20:11 PM Soma inkuru
Abafatanyabikorwa bagize uruhare mu mushinga wo kubaka ikibuga cya Cricket mu Rwanda baratangaza ko ...
October 25, 2017 at 17:44 PM Soma inkuru
Abaturage b’Ibihugu bigize umuryango wa Afrika y’Iburasirazuba barasabwa Kwishakamo ibis ...
September 12, 2017 at 16:34 PM Soma inkuru
Mu gusoza inama mpuzamahanga yigaga ku kongerera ubushobozi abagore no kongera umubare wabo mu bireb ...
August 11, 2017 at 16:34 PM Soma inkuru


text:
Ndi umukobwa w’imyaka 20 y’amavuko nkaba ntuye I Huye niga mu mashuri yisumbuye mu mwaka wa gatandatu MCP niga mba mu kigo.
Mu biruhuko bishize hari umuhungu twakundaniye kuri Whatsapp ariko jye ntabwo nari muzi ndetse sinzi naho numero yajye yayikuye,ariko igitangaje nuko jye ibyo ntabyitayeho,ubwo twaraganiriye byimazeyo tubicishije kuri whatsapp.
Umuhungu yabwiraga amagambo meza aryohereye najye ku buryo yankoraga ku mutima ariko jye nkaba nari narifashe ku buryo ntazakora imibonano mpuzabitsina,ariko uko uwo muhungu yakomezaga kubwira ayo magambo niko nakomezaga kumva hari ibintu biri ku nkirigita mu gitsina cyajye kugeza naho amaye gahunda yo kuzajya kumusura najye sinigeze mpakana pe.
Ubwo hari kuwa gatandatu maze mfata imodoka imvana ingoma jya I Tumba,ubwo mpageze aranyakira ampa Fanta,ariko Fanta yayivanye mu cyumba ipfunduye,sinamenye ibyo yashyizemo kuko nyigejeje hagati natangiye kumva ndigucika intege nuko ntangira kureba icyoroshye,niko kumva ubushyuhe umubiri wose maze ntangira ku mwegera ndamukorakora kugeza naho nduhanye iminwa,hashize ingahe maze tuba twageze mu cyumba maze tuba dukoranye imibonano mpuzabitsina yewe naranaraye ubwo bwari bucye tunasubira ku ishuli.
Ubwo bwaracyeye maze numva ndiguhagarara maze nkatitira amaguru kugeza aho gutera intabwe bitari binyoroheye,ubwo narihanganye maze ndatsindagira nawe aramperekeza ubwo antegera moto maze ndataha uwo munsi mpita najya ku ishuli,ariko mbabwije ukuri pe kuva icyo gihe nakora imibonano mpuzabitsina mpora numva naka umubiri wose nshaka kuyikora buri munsi kugeza naho nshaka gutoroka ikigo ngo jye gusura uwo muhungu maze ngo anzimye ariko abayobozi bagahita bamfata.
None nukuri mwicyeka ibindi kandi ntimumfate ukundi ntari ibi mbivuze kuko ntamerewe neza pe ndugarijwe,Ndagusabye niba usomye ibi wivaho utampaye inama yawe uraba utabaye ubuzima bwajye !!Ese mbigenze nte iyo mbitekereje numva nkirigitwa ku gitsina nkumva nshatse kongera gukora imibonano mpuzabitsina ?murakoze.
Ndi umukobwa w’imyaka 20 y’amavuko
Ndi umukobwa w’imyaka 20 y’amavuko nkaba ntuye I Huye niga mu mashuri yisumbuye mu mwaka wa gatandatu MCP niga mba mu kigo.


text:
Hari ubwo mutasohora ari ubwa mbere.Cyangwa hagasohora umugabo gusa kuko akenshi ku nshuro ya mbere umuhungu cyangwa umugabo akunze gushora vuba.Umugore we ntapfa gusohora gutyo iyo ari ubwa mbere ngo nuko imboro yamwinjiyemo cyane cyane ko rimwe na rimwe aba anababara,n’abamenyereye guswera ntibapfa guhaza umugore badakoresheje gukinisha rugongo n’ubundi buryo.Ariko hari ubwo mwese mwasohora byaterwa nuko mwasanganye mumeze.Uko byabagendekera kose icyangombwa ni ukumenya ko ari ku nshuro ya mbere mubikoze ntimutegerezanyeho ibitangaza kuko nta n’umwana ujya mu ishuri uyu munsi ngo atahane diplome.Iyanjye yantwaye imyaka myinshi.
Turangije umuhango!
-Kuramo imboro witonze,
– kuramo akagakingirizo ukajugunye muri WC.
–Hari ubwo agakingirizo gashobora kugucika kakaburira mu gituba cy’umugore.Kora mu gituba witonze bigere aho ukoze ku kantu kameze nk’impeta, gafate ugakuremo neza ku buryo nta masohoro akumeneka mu gituba.
–Niba ukeka ko amasohoro yaba yakumenetsemo ihutire kwa muganga ufite ibinini byo kudasama, kandi wipimishe indwara zifatira mu myanya ndangabitsina.
–Ni byiza guhita mujya kunyara nyuma yo guhuza ibitsina cyane cyane ku bakobwa kuko umwinjiriro w’igituba n’aho umugore anyarira biregeranye ku buryo za bagiteri
zishobora kwinjirira mu mwanya umugore anyariramo akaba yakwandura indwara ifatira mu myanya yo kunyariramo.
Nyuma Yo Kubikora
–Nyuma yo guhuza ibitsina bwa mbere ushobora kumva ushimishijwe no kuba wabikoze, ushobora kumva se wiyandaritse cyangwa utazi uko umeze,ushobora no kumva bikurenze.
–Bwira umukunzi wawe uko wumva umerewe n’icyo wumva ukeneye kugira ngo utuze. Mushobora gukenera gutemberana, gufatana mu maboko n’ibindi.
–Guhuza ibitsina n’undi muntu bishobora guhindura imibanire yawe n’umukunzi wawe mu gihe gito cyangwa kirekire kuko hari byinshi muba mwavumburanyeho mutari muziranyeho cyangwa nyuma yo guhuza ibitsina mugasanga ibyo mwabonye atari byo mwari mutegereje.Ni byiza gukomeza kubiganiraho kugira ngo musobanurirane ibidasobanutse.
–Jya umenya kuvuga umenye no kumva mugenzi wawe.
-Wasanga muzakomeza kuba abakunzi cyangwa inshuti zisanzwe ugomba gukomeza guha agaciro no kubaha uwo mwabikoranye bwa mbere.
–Gira umuntu wizeye wakugirira akamaro wo mu muryango ubwira ibyakubayeho kugira ngo nugira ibibazo azagufashe.Ntuzabwire isi yose ko wagaciye bashobora gutangira kugucira imanza kuko baba batazi uburyo wageze igihe cyo kubikora.
–Igihe watangiye guhuza ibitsina jya ugira akamenyero ko kwipisha indwara z’ibitsina kwa muganga,ukoreshe agakingirizo kandi umenye guhitamo umuti ukurinda gusama ukubereye.
–Guhuza ibitsina ubwa mbere ntibivuga ko ugomba guhora ubikora n’uwo mwabikoranye,biterwa nuko ubibona ubwawe nuko umukunzi wawe abitekereza.
–Guhuza ibitsina bwa mbere n’imwe mu ntera zikomeye mu buzima bw’umuntu.Nuko rero shimishwa nabyo ariko umenye ko ibyo ukora byose ugomba kurinda ubuzima bwawe.


text:
RWANDA | GISAGARA: FPR YAREMEYE ABATISHOBOYE MURI KANSI
Muri gahunda yo gutegura isabukuru y’ umuryango FPR-Inkotanyi, kuremera no koroza  abatishoboye bireba buri munyamuryango wese ufite umutima wo guteza imbere mugenzi we ndetse n’igihugu. Ubu ni ubutumwa bwatangiwe mu muhango wo koroza abatishoboye mu murenge wa Kansi mu karere ka Gisagara mu rwego rwo gutegura isabukuru y’imyaka 25 umuryango wa FPR-Inkotanyi umaze.
Mu rwego rwo gutegura isabukuru y’imyaka 25, abanyamuryango ba FPR-Inkotanyi mu murenge wa Kansi bakomeje ibikorwa byawo byo kuremera no koroza abanyarwanda batishoboye. Kugira ngo barusheho kwegera no kuremera abanyarwanda batishoboye, mu murenge wa Kansi hatanzwe inka 20 n’amatungo magufi 15. Yaba aborojwe amatungo magufi cyangwa amaremare ndetse n’aboroje bagenzi babo, bose bishimira leta Y’u Rwanda yita kubakene. Aba ni madamu IYAMUREMYE Ephebronie na MBABARIYE Leonidas. Bishimira ko FPR yabakuye mu bukene n’ubujiji.
Mbabariye yagize ati “FPR yaranzamuye inkura ahabi nanjye sinzayivaho rwose, nzaharanira kandi gufasha bagenzi banjye binyuze muri iyi gahunda yo korozanyaâ€
Iyo bavuze koroza abatishoboye, ngo ntibivuga ko bireba ari abahawe inka muri gahunda ya GIRINKA gusa. Ahubwo bireba abanyamuryango ba FPR bifuza kandi bafite umugambi wo kunganira gahunda ya Girinka yatangijwe na nyakubahwa perezida wa Repubulika y’u Rwanda. HANGANIMANA Jean Paul wari uhagarariye umukuru w’umuryango wa FPR mu karere ka Gisagara, atangaza ko abanyamuryango bagomba kwiyubakamo urukundo n’igihango binyuze mu korozanya . Yabibukije ko iyi gahunda ireba buri munyarwanda wese utishoboye n’abatari abanyamuryango ba FPR-Inkotanyi.
Yagize ati “Ubu turi gushishikariza abanyamuryango batunze inka kwitabira koroza abandi banyamuryango, kugirango bube n’uburyo bwo kunganira iyi gahunda yatangijwe na nyakubahwa Perezida wa Repubulika, ntabwo rero inka zitangwa ziva muri gahunda ya gira inkaâ€.
Ibikorwa byateganyijwe mu karere ka Gisagara bitegura isabukuru, ngo bizeye neza ko bizagerwaho ndetse birenzeho kuko abanyamuryango babigize ibyabo, bumva akamaro bifitiye igihugu mu iterambere.


text:
Nyarugenge: Binyuze ku nkunga ya VUP bahabwa bashinze koperative yatumye biteza imbere
Abaturage bafashwa muri gahunda y’icyerecyezo 2020 Umurenge (VUP) bibumbiye muri Koperative GOBOKA yo mu murenge wa Nyarugenge mu karere ka Bugesera, baravuga ko amafaranga y’inkunga bahabwa yatumye More...
Gashaki: Abaturage baciye ukubiri n’inzara kubera VUP
Abaturage bo mu Murenge wa Gashaki, Akarere ka Musanze bagiraga ikibazo cy’inzara bikageza aho basuhuka, ariko ngo ubu iyo nzara yabaye amateka kubera gahunda yo guteza imbere abantu batishoboye izwi nka More...
Nyamagabe: Abagenerwabikorwa ba VUP bishyize hamwe ngo baharanire kwigira.
Abagenerwabikorwa ba gahunda ya VUP (Vision Umurenge Program 2020) bafashe umwanzuro wo kwishyira hamwe bakajya bizigamira bagamije kuzakora umushinga wabateza imbere bityo bagatera intambwe bagana ku kwigira, ndetse More...
Rwanda : Akarereka Gicumbi kiyemeje gukura abaturage mu bukene bukabije
Mvuyekure Alexandre umuyobozi w’akerere ka Gicumbi Mu rwego rwo kuzamura imibereho myiza y’abaturage ubuyobozi bw’akarere ka Gicumbi bwiyemeje gukoresha imbaraga zose kugirango bakure abaturage More...
Rwanda | Nyamasheke: Barasabwa gukurikirana imishinga y’abagurijwe muri VUP.
Abashinzwe gukurikirana imishinga ya gahunda ya VUP (Vision 2020 Umurenge Program) mu mirenge ikoreramo mu karere ka Nyamasheke barasabwa kuba hafi y’abagenerwabikorwa kugira ngo babafashe kwiteza imbere More...
Rwanda | Nyamasheke: Abaturagebarasabwakuvugishaukuri mu ibarura.
Nyumay’umugandarusangengarukakweziwabayekuriuyuwa 29/07/2012, abaturageb’umurengewaBushenge mu karerekaNyamashekebasabwekuzavugishaukuri mu gihebazababasubizaibibazobazabazwan’abakaranib’ibarurarizaba More...
Rwanda : VUP program praised for tangible contribution in Development, poverty eradication
The management of Vision 2020 Umurenge Program (VUP) in Rusizi district, an Integrated Local Development Program to Accelerate Poverty Eradication, Rural Growth, and Social Protection on the Friday the 13th.July.2012 More...
Rwanda : Umushinga VUP uracyafite gahunda yo gukura abaturage mu bukene
Mu Karere ka Rusizi abayobozi bakuriye umushinga wa VUP ugamije gukura abaturage mu bukene, kuri uyu wa gatanu tariki ya 13/07/2012 bahuye n’abanyamabanga nshyingwa bikorwa b’imirenge 4 More...
GISAGARA : UBUDEHE BWABAGEJEJE KU MUNEZERO
Umusaruro w’ubuhinzi, ubworozi n’ubusabane ni byo abaturage bo mu mudugudu wa Nyarunazi, Akagari ka Sabusaro mu Murenge wa Kansi, Akarere ka Gisagara bishimira ko bagejejweho na gahunda y’ubudehe. Abaturage More...
Nyanza: Abaturage barashimagiza VUP ko yabakuye mu bukene bukabije
Bamwe mu bakora imirimo ya VUP mu murenge wa Kibilizi  Abaturage bo mu murenge wa Kibilizi mu karere ka Nyanza bahawe imirimo muri gahunda ya VUP (Vision Umurenge Project) bahamya ko bakuwe mu bukene bukabije More...


text:
Yanditswe na HIRWA Benjamin
Kuba mu gihe cy’ihinga imbuto n’izindi nyongeramusaruro biba bihenze ariko mu isarura ibiciro bikagwa ni kimwe mu byo abahinzi b’ibirayi bagarukaho nk’imbogamizi zibabuza gutera imbere uko bikwiye, abo mu karere ka Nyabihu babwiye TV/Radio1 ko n’uburyo bwo kubonera isoko umusaruro wabo butanoze aho nk’ubu ngo bamaze hafi ibyumweru bitatu babujijwe gusarura n’abasaruye bakabura uko bagurisha ibi nabyo ngo bikabateza igihombo.
Icyakora iby’aya makuru y’uko hari ibwiriza ryatanzwe n’akarere ribuza abahinzi gusarura bihakanwa n’umuyobozi w’aka karere UWANZWENUWE Theoneste uvuga ko biramutse byaranabaye byaba ari ikibazo cy’amakusanyirizo kuko ariyo akorana n’umuhinzi mu kugeza umusaruro we ku isoko, akavuga k obo nk’ubuyobozi icyo bitaho cyane ari ukureba niba igiciro cyagenywe cyubahirizwa.
Gusa izingiro ry’iki kibazo risa n’irishingiye ku giciro cy’ibirayi ababicuruza bemeza ko cyaguye ku isoko, nyamara aho babirangurira bagategekwa amafaranga batagomba kujya munsi mu kwishyura umuhinzi.
Aha byanze bikunze ingaruka akenshi zigaruka ku muhinzi ushobora kwemera kugurisha ku giciro kiri munsi y’icyagenwe (mu byo bakunze kwita kumwunamaho) yabyanga ibirayi bye bikabura isoko nyamara we yaramaze gushora byararangiye, aha ari naho bahera bongera kuzamura ikifuzo basaba inzego zibishinzwe kurushaho kunoza ibiciro ku masoko.
Ibirayi ni igihingwa bitoroshye guhunika igihe kirekire bituma akenshi abahinzi basarura bahita bagurisha ari n’imwe mu pamvu zituma mu gihe cy’isarura igiciro cyabyo gihita kigwa byihuse.


text:
Muri SHIKAMA tubagezaho amakuru yose kandi tuba twiyumvisha ko yakubaka ubuzima bwanyu cyangwa nibura akaba yanabajijura akabereka aho ubuzima bwerekera byaba na ngomgwa mukaba mwayasangiza n’abandi.
Mu mateka ya Kiliziya Gatulika ku isi bishobora kuba ari ubwa mbere igize umupapa uvuga ibintu ntacyo yikanga kandi akabivuga mu gihe asa n’utunguye abantu bamuteze amatwi cyangwa bazabisoma nyuma. Papa Faransisiko ubundi witwa BERGOGRIO ukomoka muri Amerika y’Amajyepfo aherutse gukora agashya.
N’ubwo ariko tugiye kwibanda ku ijambo yavuze mu nyigisho mbwirwaruhame (Homelie) yakoreye i Vaticani vuba aha, hari n’utundi dushya yagiye akora nko ku munsi we wa mbere w’uruzinduko mu mahanga ubwo yari agiye mu Munsi mpuzamahanga w’’ihuriro ry’urubyiruko gatulika ki isi yose wabereye mu Mujyi witwa Rio de Janeiro muri Brezili.
Ubwo yari yuriye indege yagombaga kumujyana muri Amerika y’amajyepfo muri uwo munsi ukomeye mu mateka ya Kiliziya uzwi cyane ku mpine ya JMJ (Journee mondiale de la jeunesse), Nyir’ubutungane papa Faransisiko yatunguye abari bashinzwe kumurinda no kumubungabungira umutekano.
Umwe mu Basuwisi bashinzwe kumurinda yamusabye ishakoshi ye bishoboka ko yarimo ibitabo yari kuzakenera ari kumwe n’abajene muri Brezili, ngo ayimutwaze aramwangira ahitamo kuyurirana indege. Iyo shakoshi uko nayibonye yari ishaje ku buryo bukabije ku buryo ntawari kubyiyumvisha.
Ishakoshi y’umubore ishaje cyane
Hari ibintu abantu babona ntibabyiteho cyangwa ntibabiteho umwanya wabo nyamara bishobora kubageza ku masomo akomeye yanabagirira akamaro gakomeye kakazanabaherekeza kuruta ibyo bamaraho igihe nyamara nta cyo bibunguye.
Papa Faransisiko ukomoka mu muryango w’abapadiri bitwa Dominicaine ni urugero nyakuri rw’umuntu ukomeye cyane kuri iyi nyamara wicisha bugufi kuruta uko abantu babitekereza. Uyu muryango w’abapadiri ni abantu bagira imico yo guca bugufi cyane.
Hari abantu bajya babona abapadiri bakumva ari ba Padiri gusa ariko ntibabashe gusobanukirwa ko nabo bagira amoko atandukanye. Mu Rwanda bakunda kubona abapadiri babana na Musenyeri cyangwa baba kuri Paruwasi. Bariya bitwa Pretres diocesains. Ni ukuvuga ko buri diosezi iba ifite abapadiri bayo. Aba mu Rwanda bazwi i Kabgayi.
VATICANI: "Uvuye ibumoso:1. urubuga rwitiriwe mutagatifu Petero aha niho Papa akunda kubwira ijambo rye na misa, imbaga y'abakristu baturutse hirya no hino ku isi, 2.Urusengero Sistine( niho batorera abapapa), 3.Bazilike ya Mutagatifu Petero, 4. Inzu Ndangamurage ya Vatikani ( Mize)."
Abo bapadiri ba diyosezi Musenyeri wabo niwe uba ubafiteho ububasha bwose burimo kubaha imirimo, kubohereza mu mahugurwa, kubohereza ku masomo,.n’ibindi..Hari n’abapadiri bitwa Abadominikani, abitwa Abapadiri b’Abasareziyani ba Don Bosco. Mu rwanda abaturage babazi cyane aho twita mu Gatenga kwa CARLOS.
Tugarutse kuri iyi SHAKOSHI ya Papa ishaje cyane bikiyongeraho no guhitamo kuyitwaza kandi ababyiganira kuyimutwaza bangana uburo buhuye, byombi kuri twe muri SHIKAMA tubibona nk’uburyo n’urugero nyakuri rwo kwigisha abantu guca bugufi no gucisha make mu buzima.
Kiliziya Gatulika idini itsimbaraye ku bya cyera
Mu mateka asesenguye tubona ko kimwe mu bituma urwego rw’ubuyobozi bukomera harimo n’iminsi mikuru. Institution itagira iminsi mikuru nta gukomera kwayo. Mu yandi magambo institution igira iminsi mikuru myinshi kandi iteguwe neza iba ikomeye.
Hari abantu bamwe bajya bishuka bagakeka ko igikomeza institution ari amafaranga nyamara sibyo na busa. Amafaranga uwayaguha ukabura ubwenge bwo kuyakoresha warutwa n’utayafite. Ni bangahe batunze ibya Mirenge ku Ntenyo ariko bakaba barabuze amahoro mu mitima yabo ???
Iki ni kimwe mu bintu bituma Kiliziya Gatolika ikomeza kuba ubukombe kandi bikaba bigaragara ko itazahanguka. Burya kandi hari abatibuka ko Kiliziya Gatolika igira iminsi mikuru kandi ikomeye ndetse buri munsi.
Hari iminsi mikuru ikomeye izwi na bose cyangwa na benshi muri Kiliziya. Muri yo harimo Ubunani, Pasika, Noheli, Umunsi w’Abatagatifu bose, Umunsi w’Umuryango, Ijyanwa mu Ijuru rya Bikiramariya, Ijyanwa mu Ijuru rya Yezu ubundi uzwi ku izina rya Yezu asubira mu ijuru, Umunsi mukuru w’Abalayiki, n’indi myinshi.
Ku rwego rwa buri munsi Kiliziya Gatolika yakoze urutonde rw’abatagatifu ku buryo buri munsi haba hari umutagatifu wibukwa kandi hakaba abaturage bitiranwa nawe bityo bakizihiza umunsi mukuru wa bazina mutagatifu.
Ikindi ni uko kuba Kiliziya imaze imyaka ibihumbi bibiri na cumi n’ine (2014) ibayeho, niyo institution ikuze kurusha izindi zose zo kuri iyi si tubaho, bituma iba IGIHANGANGE. Ibi n’ibindi tuvuze birimo amategeko ayigenga yanditse neza, yanditswe cyera kandi asesenguranywe ubuhanga azwi ku izina rya DROIT CANONIQUE ni byo bituma ikomeza kuba IGIHANGANGE.
Ibindi bituma Kiliziya itsimbaraye ku bya cyera ni uburyo izi kubika ibya cyera. Urugero, ubu mu bubiko bwa Kabgayi haracyarimo ikarita ya Batisimu yUmwami Rudahigwa ndetse n’iz’abandi babatijwe na mbere ye. Ikindi ni uburezi bwayo buhiga bose mu gutanga abantu barezwe kandi bafite ikinyabupfura gikwiye.
Ikindi gituma Kiliziya Gatolika ikomera ni amahame n’amagambo ihora ibwira rubanda adahinduka : Muri ayo magambo n’amahame harimo ko Yezu yapfiriye ku musaraba, ko yacunguye abantu, ko Adamu na Yeva aribo bantu ba mbere Imana yaremye, ko n’amashitani y’ikuzimu azatwumvira nidukiranukira Imana.
Ikindi gituma Kiliziya gatolika ikomera ni uburyo Misa isomwa. Buri Munsi haba hari amasomo yateguwe kandi yateganijwe gusomwa mu misa ku isi hose haba mu misa za mugitondo abaturage bakunda kwita Misa zo ku mibyizi ndetse na misa zo ku cyumweru kimwe n’izo ku minsi mikuru. Ibi biba bikubiye mu gatabo kitwa ORDO LITURGIQUE.ibi bituma abaturage bayumva kimwe ku isi yose kandi ntibabusanye.
Aha niho ntanze ingero nerekana ko imico ya Papa uyihuje n’uyu murage wa Kiliziya umaze imyaka ibihumbi n’ibihumbi bishobora kutazamworohera kuyiyobora kuko yadukanye imvugo idasanzwe kandi itamenyerewe na rubanda rwayiyobotse. Kubera iki ? Kubera ko muri Kiliziya agahindutse kose gasaba guhindura byose kugira ngo bihuzwe kandi byumvwe kimwe hose.
Adamu na Yeva ntibabayeho!!!
Ikibazo mfite si ibyo Papa yavuze kuko iteka ubumenyi buhora buvugururwa kandi ntawakwemeza ko azi byose ngo abandi baceceke. Ikibazo rero kiraba uko abaturage aribo muri iyi nyandiko twahisemo kwita abagatulika ku isi bakiriye iyi mvugo.
Mu mibereho y’abantu benshi, iyo basoma BIBILIYA NTAGATIFU amagambo asa n’aherwaho harimo na Adamu na Yeva. Abantu kandi bazi bakaniyumvisha ko ibyanditse muri Bibiliya byose ari ukuri ku buryo hari n’abahitamo kugupfira mu gihe bashobora kuba bibeshya cyane.
Bibiliya ibyanditsemo twabigabanyamo ibice bitatu. Igice cya mbere ni Ibyavuzwe n’IMANA, igice cya kabiri ni ibyavuzwe na SHITANI naho igice cya gatatu twavuga ko ari ibyavuzwe n’ABANTU ku giti cyabo. Ibi byose rero birasa n’aho Papa Faransisiko ashaka kubihindura cyangwa kubinoza kugirango rubanda isobanukirwe Kiliziya yabo n’ukuri kw’ibintu.
Kuba abantu baramaze kwiyumvisha ko Adamu na Yeva baremwe n’imana kandi ko babayeho, ubu bikaba bivuzwe ko batabayeho ahubwo ari igitekerezo bishobora gutuma Kiliziya ihungabana ndetse n’andi madini akajegera kubera ko abayoboke bashobora gukeka ko byose ari imitwe n’andi mahame asigaye bashingiyeho nayo ashobora kuba ari ibinyoma.
Ikuzimu ntihabayeho!!!
Iki cyo ni ikibazo gikomeye cyane ku myumvire y’abantu kubera ko ; muri iyi si hari abantu benshi cyane batinya gukora ibyaha cyangwa bigomwa gukora ibyaha tubyise dutya kubera gutinya ko umunsi umwe bazoherezwa i KUZIMU.
Haramutse habonetse igitekerezo cy’uko IKUZIMU hatabayeho byahita byumvikanisha ko no mu IJURU hatabaho kandi hatabayeho. Nibutse ko tukiga muri Kaminuza, hari umupadiri watwigishaga isomo ryitwa PHILOSOPHIE MORALE watubajije ikibazo aravuga ati : « Mutekereza ko ijuru ari iki?» Ese mwumva ari ahantu cyangwa ni ukuntu?
Kubera ko twese icyo kibazo cyatunaniye kukibonera igisubizo, Padiri yadusubije ko IJURU atari AHANTU ahubwo ari UKUNTU. Ni ukuvuga imisusire n’imibereho umuntu agomba kugira mu buzima. Iyi mvugo yatumye nsobanukirwa ko koko burya abapadiri batwigishaga bicye cyane ugereranije n’ibyo bazi cyangwa bagomba kwigisha abaturage.
Niba IJURU ari UKUNTU ni ukuvuga ko n’IKUZIMU ari UKUNTU, kandi wa mugani wa Papa Faransisiko, ukuntu ntikubaho ahubwo kuragirwa abantu bakakwiyumvano mu gihe ahantu habaho ukaba wanajyayo ukaherekana.
Yohani wanditse igice gihera cya Bibiliya, yemeza ko yabonye ijuru: " Anjyana ku musozi munini kandi muremure ndi mu Mwuka, anyereka Ururembo rwera Yerusalemu, rumanuka ruva mu Ijuru ku Mana." Ibyahishuwe 21:10.
Mu gusoza iyi nkuru, twavuga ko koko natwe dushyigikiye Nyirubutungane papa Faransisiko wabwiye abaturage ukuri bamaze imyaka 2014 barahishwe mu nyungu za bamwe. IJURU n’IKUZIMU byombi si AHANTU ibunaka ahubwo byombi ni IMIBEREHO.
Kugira ngo bisobanuke kurushaho kandi byumvikanne ku basomyi n’abakunzi bacu, IJURU muri ubu buzima rigereranywa n’IBIKORWA BYIZA, naho IKUZIMU hagereranywa n’IBIKORWA BIBI. Bantu barangwa no kurenganya rubanda, bahuguza abaturage ibyo batabahaye, abantu bica abandi ntacyo babahora abo baba baba iwabo IKUZIMU kwa Shitani.
Ubwo ku rundi ruhande, abantu barangwa n’imico myiza, barengera abakene, bafasha imfubyi n’abapfakazi, nibo baba mu IJURU ku Mana. Uwasesengura iyi mvugo ya Papa yahita yumva ukuntu u Rwanda rwagowe kandi rukeneye gusabirwa byihariye kuko igihugu kirimo akarengane, abarya badahaga, bisobanura ko HARI MU KUZIMU.
BAZIGUKETA F.
Shikamaye.blogspot.no
Shikama ku Kuri na Demukarasi(SKUD)


text:
Abantu ibihumbi barokotse bagiye gusenga
Abantu ibihumbi barokotse bagiye mu misa zabereye mu duce twasinzikajwe n'inkubi y'umuyaga Haiyan wamaze mu minsi 9 ishize muri Philippines.
Aho hantu henshi harimo umujyi wa Tacloban wo mu ntara ya Leyte wasinzikaye cyane.
Izo misa zabereye mu biriziya byagiye bibamo imyuzure n'ibyagiye bisenyuka igice.
Inkunga y'amahanga itangiye kugenda igira ingaruka zikomeye, ubwato bw'intambara bw'Ubwongereza nabwo bwagiye gutera inkunga.
Umuyaga Haiyan wahitanye abantu barenga ibihumbi 3.600


text:
Urwenya: Umunsi Bush azapfa
Umunsi Bush azapfa
Umunsi Bush azapfa azahita yerekeza ikuzimu dore uko bizagenda agezeyo.
Satani azahita amusanganira maze Bush ahite amubaza ngo Osama arihe? Maze satani aramusubiza ngo ntawuhari.
Maze Bush biramutangaza ahita avuga ngo kandi naramwohereje hano n’ibisasu byanjye, ni ukuvuga ko ari mu misozi ari gutegura ibindi bitero kuri amerika.
Maze ahita abwira Satani ngo amuhe telephone ahamagare muri amerika maze satani ahita mubwira ngo ntabwo ikuzimu bahamagara maze Bush aringinga ngo kugirango aburire abanyamerika.
Satani agezaho aramwemerera ariko ngo agire vuba maze Bush ahamagara muri amerika arababwira ngo : “Osama ntawuri hano mube maso” ahita akupa.
Satani ahita amuha facture ya 10.000.000 $ maze Bush aratangara ngo amuciye menshi ngo kandi nkoresheje umunota umwe ! maze satani ahita amubwira ko muri amerika ari mu mahanga ariyo mpamvu hagiye amafaranga menshi kandi aramubwira ngo kwa satani ntibaburana maze Bush afata agatabo ka sheik arayisinya.
Umwamikazi w’ubwongereza Elizabeti nawe ahita abwira satani ngo nawe arashaka guhamagara. Satani aramubwira ngo wowe ko wari witonze bite ? Maze aramusubiza ngo arashaka kumenya ibyo impanuka y’igikomangoma Diana ngo ntibisobanutse arashaka kubabwira bagakora iperereza. Maze satani arayimuha elizabeti ahamagara iminota ibiri satani ahita amukubita facture ya 10.000.000 £ maze noneho we ariyamira abwira satani ngo ntago agira imico myiza maze satani ahita amusubiza ngo: “sinigeze ngira imico myiza”. Maze nawe ahita afata agatabo ka sheik yishyura satani.
Uwagatatu wahise asaba guterefona ni wa mu perezida wa Congo w’umunyagitugu witwa Mobutu Seseko Wazabanga Desire, maze satani ahita amubwira ngo wowe nakavuyo kawe uteye uturutsehe? Maze Mobutu aravuga ngo : “nagiraga akavuyo yego ariko ngaho jya kongo urebe akariyo ubu ngubu.” Maze satani aramureka ngo ahamagare maze Mobutu w’umukene ugereranyije n’ababanjije aratangira umunota umwe urashira itanu irashira mirongo itatu irashira aho ba Bush bari baratangira baramuseka.
Mobutu arahamagara isaha ishize arakupa satani amuha facture nawe ubwo uzi amafaranga yamuciye? 3 $ gusa maze ba Bush bararakara babwira Satani ngo turabizi ko nta mbutabera ugira ariko ntibigera aho ati: “ twebwe twakoresheje utunota duke uduca ama miliyoni none uyu we akoresheje isaha yose umuciye amadorali 3 gusa ?”
Satani arabasubiza ngo Ikuzimu uhamagara Congo ni mugihugu cyimwe kandi iburayi no muri amerika ni mumahanga rero niyo mpamvu we hagiye macye.
Shyiraho Igitekerezo!
Subscribe to: Post Comments (Atom)


text:
Gihombo: Amashyamba yibasiwe n’inkongi y’umuriro
Ishyamba rya Leta ndetse n’amashyamba y’abaturage mu Murenge wa Gihombo mu Karere ka Nyamasheke akomeje gushya nyuma y’iminsi ibiri yadukiriwe n’inkongi y’umuriro.
Kuva iyo nkongi yatangira, abaturage n’ubuyobozi bakomeje kuzimya ariko kugeza magingo aya ntibishoboka ko rizima burundu kuko hamwe hazima ahandi hafatwa.
Ubuyobozi buvuga ko mu mpamvu zishobora kuba zituma iri shyamba rikomeza gushya, harimo kuba hari abaturage babikora ku bushake cyangwa se bakaba babikora bahakura ubuki, mu gihe abandi bashobora kuba babikora batwika amakara.
Umunyamabanga Nshingwabikorwa w’Umurenge wa Gihombo, Nshimiyimana Jean Damascene, ati “Turi gufatanya n’abaturage n’inzego z’umutekano ngo turebe ko twazimya ahafashwe ariko kandi ntitumenya aho izindi nkongi ziturutse gusa turakora ibishoboka byose”.
Nshimiyimana avuga ko kugeza ubu uretse ishyamba ririmo gushya nta bindi bikorwa birangirika kuva uyu muriro watangira kwaka.
Agira ati “Nta bindi bintu birashya nk’amazu y’abaturage cyangwa ibindi bikorwa. Ni amashyamba gusa ari gushya turakora ibishoboka ngo ntihagire ikindi cyakwangizwa n’iyi nkongi y’umuriro”.
Nubwo hamaze gushya ahantu hanini nta ngano nyayo y’amahegitare amaze gushya ndetse n’ingano y’ibimaze kwangirika igaragazwa.
Dukurikire ukanda kuri Like
Ibitekerezo ( 1 )
Akenshi abaturage ba Gihombo banatwikira ubushake ngo igihe cy’umuhindo amatungo yabo abone ubwatsi! Kuribo mbese byahindutse nk’igikorwa ngaruka mwaka! Ni ubjiji bukabije!!!!!


text:
Binyuze mu rwego rw’igihugu rw’imiyoborere (RGB), hatangajwe ko hagiye gutangira kubahirizwa amabwiriza mashya arimo no gukaza injishi ku bisabwa amatorero n’amadini mu Rwanda, ibyo insengero zikwiye kubanza kuzuza ndetse n’ubumenyi bw’abayobora amatorero n’abakora ivugabutumwa.
Ibibazo mu mikoreshereze y’umutungo w’amadini n’amatorero, ubwumvikane buke bwa hato na hato bushobora kubyara n’amacakubiri ndetse n’imiterere iteye impungenge ya hamwe mu hasengerwa ni bimwe mu bituma RGB igiye guhagurukira inozwa ry’imikorere y’amadini n’amatorero.
Prof. Shyaka Anastase, umukuru w’urwego rw’igihugu rw’imiyoborere
Umukuru w’urwego rw’igihugu rw’Imiyoborere, Prof. Shyaka Anastase yavuze ko kimwe n’uko akandi kazi umuntu ajya kugakora yasabwe ubumenyi runaka, ko bikwiye ko n’abafasha abaturage mu buryo bwa Roho bakwiye kuba bafite ubumenyi runaka bagaragaza.
Uyu muyobozi avuga ko ikibazo kiri mu itegeko rigenga amadini n’amatorero, kuko ngo ryashyizweho hadatekerezwa ko abanyamatorero bagira uburiganya, yagize ati "Mbona ririya tegeko ryarashyizweho risa n’irishyiriweho abantu b’abatagatifu kuko hatatekerezwaga ko abakozi b’Imana bagira amanyanga".
Avuga ko hari amatorero amaze iminsi avugwamo amakimbiranye y’urudaca kandi akenshi bishingiye ku mikorere n’imiyoborere by’imbere mu itorero ijegera, ibi bikaba byagera no ku macakubiri.
Ubusanzwe kwandikisha itorero byoroshywaga n’itegeko rimaze imyaka isaga 5 rikurikizwa, ugasanga usabwa ubumenyi runaka ari urihagarariye mu mategeko gusa, ubu ngo n’abapasiteri ndetse n’abandi bamwe mu bavugabutumwa bakaba bagiye kujya basabwa kuba barabyize.
Kubijyanye n’insengero, hagiye kujya hasabwa icyangombwa cyerekana ko urusengero rufite ubuziranenge mbere yo gutangira kurusengeramo. Ibi ngo ni ukubera ko hagaragaye inzu zimwe zisengerwamo nyamara biteye impungenge ku baba bahakoraniye kubera isuku nke, ubuto ndetse n’inyubako zidasobanutse.
Impinduka zose zizatangira gushyirwa mu bikorwa tariki ya mbere Werurwe 2018, nta dini cyangwa itorero zitareba kandi abatujuje ibisabwa bagahagarikwa.


text:
Ni igikorwa cyatangiye ku wa Kabiri taliki ya 07 Gashyantare, gisozwa ku wa kane taliki ya 09 Gashyantare 2017, aho iri tsinda ryagendaga ku magare, umunsi wa mbere bava I Kigali berekeza Kayonza, uwa kabiri bava Kigali berekeza Bugesera, umunsi wa nyuma bava i Kigali berekeza Muhanga, ari nako aho bajyaga hose bagendaga basura abagenererwabikorwa ndetse n’ibikorwa basanzwe batera inkunga byibanda ku kwivana mu bukene.
Nyuma y’iki gikorwa, twaganiriye na Emmanuel Murangira uhagarariye Tear Fund mu Rwanda, adusobanurira ko iki gikorwa bagikoze bagamije gukusanya inkunga izafasha abagenerwabikorwa babo gukomeza kwizamura.
Yagize ati “Twari twihaye intego yo gukusanya Milioni 40, ariko turibwira ko ashobora kurenga akagera kuri Milioni 50 cyangwa hejuru yayo, Mu bihugu bivuga ururimi rw’icyongereza barabimenyereye"
"Hari gihe hakorwa urugendo rw’amaguru, cyangwa kurira imisozi, bigakorwa bihaye intego runaka, hanyuma ababishoboye bakabafasha mu gutera inkunga igikorwa bashaka, ariko nabo ubwabo bakagira inkunga batanga”Emmanuel Murangira uhagarariye Tear Fund mu Rwanda
Uyu muryango wa Tear Fund umaze imyaka 50 ukora, amafaranga menshi babona aturuka mu banyamuryango n’abakiristu, izindi nkunga zikava mu nihugu byo hanze by’umwihariko mu Bwongereza, bakaba kandi banafite icyizere ko n’umwaka utaha iki gikorwa bazagikomeza mu Rwanda.


text:
Nyuma y'uko muri repubulika iharanira demokarasi ya Congo byamaze kugaragara ko hariyo virus ya Ebola, ubu noneho yatangiye gukwirakwira hose, aho yageze mu gace kitwa Wangala gatuwe n'abaturage barenga miliyoni Mu ntara ya Equateur mu majyaruguru y'uburengerazuba bwa Congo
Ministeri y'ubuzima muri iki gihugu ivuga ko yamenye aya makuru nyuma yuko hakozwe isuzumwa n'inzobere mu kigonderabuzima cya Bikoro giherereye mu ntara ya Equateur mu birometero 150 ujya Mbandaka
Dr Tedros Adhanom Ghebreyesus, umuyobozi mukuru wa OMS avuga ko nubwo iki kibazo giteye inkeke ariko ngo bafite ibikoresho bihambaye byo guhangana n'iki kibazo ndetse ngo hari izindi ngamba zafashwe zo guca Ebola muri iki gihugu burundu
Zimwe muri izo ngamba harimo kuba OMS yamaze kohereza inzobere 30 muri iki gihugu kugirango harebwe icyakorwa kugirango iyi ndwara idakomeza gukwirakwira hose mu gihugu
Kuri ubu kandi OMS iri gukorana bya hafi na bamwe mu baganga batagira umupaka n'abandi bafatanyabikorwa kugirango harebwe icyakorwa iyi virus icike muri Congo burundu
Kuva tariki 15/gicurasi nibwo hagaragaye abantu 44 bakekwaho iyi virus, batatu muri bo byaremejwe ko bayanduye, abandi 20 baracyayikekwaho
Kugeza uyu munsi wa none ikigo icyo ari cyo cyose gifite aho gihuriye n'ubuvuzi muri iki gihugu kiri gukorana bya hafi na OMS mu rwego rwo guhangana n'iyi ndwara
Src : http://www.who.int
Mu buzima busanzwe ntawe utajya urwara kuko nudakunda kurwara byaba byarigeze kumubaho rimwe cyangwa se kabiri, ariko nanone zimwe mu ndwara turwara hari iziterwa n'ibyo tuba twabasha kwirinda kandi bigashoboka cyane dukoresheje nk'ibyo kurya bya buri munsi cyangwa se kuruhuka n'ibindi
Hari indwara zimwe na zimwe rero zishobora gufata umwijima wacu kandi twabigizemo uruhare nubwo tuba tutabizi, imwe muri izo ndwara rero ni nk'iterwa n'ibinure byinshi bigenda bikiyomeka ku mwijima ugasanga bivuyemo indwara y'umwijima bita steatoses hepatique
Dore bimwe mu bimenyetso bizakweeka ko ibinure byabaye byinshi ku mwijima wawe
Muri ibyo bimenyetso harimo:
Ububabare bukabije ahegereye urubavu rw'iburyo
Kuribwa munda bya hato na hato
Guhora wumva unaniwe cyane kabone n'iyo waba nta kintu wakoze
n'ibindi bitandukanye nubwo ahanini iyi ndwara idakunze kugira ibimenyetso
Mbese mu gihe wagize ibinure bynshi ku mwijima bikagutera ya ndwara twavuze haruguru ni gute wayikira?
Hari uburyo karemano kandi budahenze ushobora gukoresha mu kurwanya ibinure biba byiyometse ku mwijima bigatuma udakora neza
Ese ubwo buryo ni ubuhe?
Mu gihe wagezweho n'iyi ndwara fata:
Indimu ebyiri
Betterave ebyiri ziringaniye n'
Ibirahure bibiri by'amazi meza ubundi uvivangane isuku ihagije, unbinywe incuro ehatu ku munsi bizagera mu cyumweru kimwe uri muzima neza
Src: santeplusmag.com
Abantu benshi bibaza cyane kandi batewe ubwoba no kuvuga ibihe bya nyuma ku bauye isi.Abakristo bo usanga babivuga mu buryo butandukanye, bati ni imperuka, kandi bati ni igihe kizaba umunsi umwe gihite kirangira, abandi bati ni ibihe bitandukanye. Abatizera bo bumva ibyo ari iterabwoba bw'abakristo. Ariko tugiye kureba, Biblia ibivuga ho iki?
Kuzamurwa kw'itorero bizaba igihe Yesu azagaruka azanywe n'itorero kugirango aricungure arikuye mu isi kubw'akaga kazaba kitezwe gukurikiraho nyuma. (Abakor 15:51-52; 1 Abates 4:16-17).
Naho Kugaruka kwa Yesu ko ni igihe kizaba aho Yesu Kristo azaba agarukanye n'itorero aneshe Antikristo ndetse n'umuhanuzi w'ibinyoma no kwima ingoma y'imyaka 1000. (Ibyah 19:11-16).
Reka tugereranye ibi bihe n'ibintu bizabibaho
1) Mu kugaruka kwa Yesu: Abakristo bazahurira na Yesu mu kirere
1Abates 4:16-17
Kuko umwami ubwe azaza amanutse ava mu ijuru aranguruye ijwi rirenga,hamwe n'ijwi rya Malayika ukomeye n'Imana y'Imana, nuko abapfiriye muri Kristo nibo bazabanza kuzuka, maze natwe abazaba bakiriho duhere ko tujyananwe na bo, tuzamuwe mu bicu gusanganira umwami mu kirere. Nuko rero tuzabana n'umwami iteka ryose.
Mu kugaruka kwa Yesu, abakristo bazagarukana na Kristo
Ibyah 19:14
Ingabo zo mu ijuu ziramukurikira zihetswe n'amafarashi y'umweru, zambaye imyenda y'ibitare myiza, yera kandi itanduye.
2) Kuzamurwa kw'Itorero: kuzaba mbere y'akarengane.
1 Abates 5:9
Kuko Imana itatugeneye umujinya, ahubwo yatugeneye guheshwa agakiza n'umwami wacu Yesu Kristo.
Ibyah 3:10
Kuko witondeye ijambo ryo kwihangana kwanjye, nanjye nzakurinda igihe cyo kugerageza kigiye kuza mu bihugu byose kugerageza abari mu isi.
Kugaruka kwa Yesu: kuzaba nyuma y'akarengane(tribulation)
Ibyah kuva mu gice cya 6 kugera mu gice cya 19
3) Mu kuzamurwa kw'itorero: itorero rizakurwa mu isi nko kuricungura
1 Abates 4:13-17
…….Kuko umwami ubwe azaza amanutse ava mu ijuru aranguruye ijwi rirenga,hamwe n'ijwi rya Malayika ukomeye n'Imana y'Imana, nuko abapfiriye muri Kristo nibo bazabanza kuzuka, maze natwe abazaba bakiriho duhere ko tujyananwe na bo, tuzamuwe mu bicu gusanganira umwami mu kirere. Nuko rero tuzabana n'umwami iteka ryose.
1Abates 5:9
Kuko Imana itatugeneye umujinya, ahubwo yatugeneye guheshwa agakiza n'umwami wacu Yesu Kristo.
Mu kugaruka kwa Yesu: Abanyabyaha bazacirwa urubanza/ bazahanwa
Ibyah 3:10
Kuko witondeye ijambo ryo kwihangana kwanjye, nanjye nzakurinda igihe cyo kugerageza kigiye kuza mu bihugu byose kugerageza abari mu isi.
Ibyah 19:11-21
Ingabo zo mu ijuu ziramukurikira zihetswe n'amafarashi y'umweru, zambaye imyenda y'ibitare myiza, yera kandi itanduye
Iyo nyamaswa ifatwa mpiri, na wa muhanuzi w'ibinyoma wakoranaga ibimenyetso imbere yayo, akabiyobesha abashyizweho ikimenyetso cya ya nyamanswa n'abaramya igishushanyo cyayo, nawe afatanwa nayo. Bombi bajugunywa mu Nyanja yaka umuriro n'amazuku ari bazima. Abasigaye bicishwa inkota ivuye mu kanwa k'uhetswe nay a farashi. Ibisiga byose bihabwa intumbi zabo
4) Mu kuzamurwa kw'itorero bizaba nko guhumbya kandi mu ibanga
1Abakor 15:50-54
Nuko bene data, icyo mvuga ni iki yuko abafite umubiri n'amaraso bisa batabasha kuragwa ubwami bw'Imana kandi ibibora bitabasha kuragwa ibitabora. Dore mbamenere ibanga; Ntituzasinzira twese, ahubwo twese tuzahindurwa. Mu kanya gato ndetse mu kanya nk'ako guhumbya, ubwo impanda y'imperuka izavuga. Impanda izavuga koko, abapfuye bazurwe ubutazongera kubora natwe duhindurwe
Kugaruka kwa Yesu kuzabonwa na buri wese
Ibyah 1:7
Dore arazana n'ibicu kandi amaso yose azamureba, ndetse n'abamucumise bazamureba, kandi amako yose yo mu isi azamuborogera.
5) Kuzamurwa kw'itorero kwaza igihe icyo aricyo cyose
1 Abakor 15:50-54
Dore mbamenere ibanga; Ntituzasinzira twese, ahubwo twese tuzahindurwa. Mu kanya gato ndetse mu kanya nk'ako guhumbya, ubwo impanda y'imperuka izavuga. Impanda izavuga koko, abapfuye bazurwe ubutazongera kubora natwe duhindurwe.
Tit 2:13
1 Abates 4:14-18
Kugaruka kwa Yesu gufite ibikubanziriza
2 Abates 2:4: Guhishurwa kwa Antikristo, akarengane
Mat 24:15-30
Ibyah 6-18
Nkuko twabibonye hariho impaka nyinshi ku kugaruka kwa Yesu no kuzamurwa cyangwa kwimurwa kw'itorero. Intandaro y'izi mpaka iterwa n'imirongoiboneka mu gice cya 24 cy'ubutumwa bwiza bwa Yesu uko bwanditswe na Matayo.Intego ya Yesu kwari ukugira ngo abamwizera bitegura ibihe by'imperuka.
Yashakaga ko abantu tuba maso, tukabaho tuzirikana kugaruka kwe kwegereje. Muri macye yigishaga ati, "tube maso."
By BYIRINGIRO Jean Dominique
Akenshi twitirirwa izina rya Yesu ariko ugasanga tutamukurikira. Ariko muby'ukuri dukwiye gusuzuma niba koko dukurikiye Umwami Yesu Kristo.
Umwami Yesu yaduhaye imbuzi, yagize ati:
“Umuntu wese umbwira ati ‘Mwami, Mwami', si we uzinjira mu bwami bwo mu ijuru, keretse ukora ibyo Data wo mu ijuru ashaka. Benshi bazambaza kuri uwo munsi bati ‘Mwami, Mwami, ntitwahanuraga mu izina ryawe, ntitwirukanaga abadayimoni mu izina ryawe, ntitwakoraga ibitangaza byinshi mu izina ryawe?' Ni bwo nzaberurira nti ‘Sinigeze kubamenya, nimumve imbere mwa nkozi z'ibibi mwe.”(Matayo7:21-23)
Uyu munsi, abantu benshi bavugako ari abakristo ariko muby'ukuri bakaba batazi kuba ukurikiye Kristo ari cyo. Bamwe batekerezako gukurikira Yesu ari kugira urukundo ,abandi baziko ari ibijyanye no kwimikwa. Yego, abakurikiye Yesu bose bimitswe n'Umwuka Wera kandi baziko bakwiye gukunda bagenzi babo. Ariko ikintu kimwe kiranga abakurikiye Yesu b'ukuri n'abiyitirira iryo zina ni imibereho yubaha Kristo.
Aha hari uburyo butumenyesha niba turi abakristo bakurikiye Kristo by'ukuri :
Gukora ibyo Imana ishaka
Umwami Yesu yavuzeko abakora ibyo Imana ishaka aribo bonyine bazinjira mu bwami bwo mu ijuru(Matayo7:21). Ibyo Imana ishaka ni ibihe?
“Kuko icyo Data ashaka ari iki: ni ukugira ngo umuntu wese witegereza Umwana akamwizera ahabwe ubugingo buhoraho, nanjye nzamuzure ku munsi w'imperuka.”(Yohana6:40)
Niba Imana ishaka ko abantu bose bizera umwana wayo w'Ikinege, abamukurikiye by'ukuri bakwiye kujya mu mahanga yose bakigisha abaremwe bose ubutumwa bwiza(Mariko16:15)
Kurangwa n' urukundo
Umwami Yesu yavuzeko ikintu kiranga abamukurikiye by'ukuri ari urukundo. Abakristo bakwiye kugaragarizanya urukundo umwe ku wundi.
“Ibyo ni byo bose bazabamenyeraho ko muri abigishwa banjye, nimukundana.”(Yohana13:35)
Uru rukundo si urw'uburiganya. Si urukundo rurangirira mu gusuhuzanya ,guhoberana no guseka mwahuye ku cyumweru mwaje gusenga, ahubwo ni ugukundana nk'uko umwami yadukunze.
“Ndabaha itegeko rishya ngo mukundane nk'uko nabakunze, mube ari ko namwe mukundana.”(Yohana13:34)
Kugira umuhate wo gushaka intama yazimiye
kubaha ibyo Imana ishaka no kugira urukundo bigeragezwa gukorwa n'abakristo benshi ku isi hose ariko gushakashaka icyazigaye bikomeje kwirengagizwa mu matorero y'uyu munsi. Abenshi batekerezako intama yazimiye ivugwa muri Luka15:1-7 ari ubutumwa bureba abatarigeze kumenya Kristo. Ariko ibi bivuzeko ari intama n'ubundi yabarizwaga mu mukumbi ariko igatandukana na zo ku mpamvu runaka(umurongo4).
Yesu yavuzeko umushumba yasiga intama mirongo urwenda n'icyenda mu gasozi akajya gushaka iyazimiye kugeza aho ayiboneye kandi igihe ayibonye agira ibyishimo byinshi agahamagara inshuti n'abaturanyi bakishimana. Muri Yohana10:27 , Yesu yagize ati: “Intama zanjye zumva ijwi ryanjye, nanjye ndazizi kandi zirankurikira.”(Yohana10:27)
Niba turi intama za Kristo, tugomba kumukurikira aho ajya hose , kandi niba Yesu ari umushumba wagiye gushaka intama yazimiye, bivuzeko twe abamukurikiye tuzashakashakana na we intama yabuze yari mu mu mukumbi.
Ese tugira umuhate wo gushakashaka intama yazimiye? Cyangwa tubasha gushishikariza abagiye mu mashyamba ngo bagaruke mu muryango w'abana b'Imana?
Imana idushoboze kuyikurikira by'ukuri no kuzana abantu kuri Kristo.
Kuribwa umutwe ni uburwayi buterwa n'impamvu nyinshi zitandukanye nk'uko abaganga batandukanye bagiye babigaragaza.
Hariho umutwe uterwa no kutaruhuka, kutabona umwanya wo kurira, kuba waryamye nabi n'ibindi byinshi . Uyu munsi ariko ntituri bwibande kubitera umutwe ahubwo turaza kwirebera kukintu wakora uramutse ufite uburwayi bw'umutwe, muri byo harimo kujya kwa muganga ukareba icyaba kiri kubitera ariko turanarebera hamwe ubutabazi bw'ibanze wakwikorera ubaye uri kuribwa umutwe.
Ibi ni bimwe mubyo wakora igihe ubabara umutwe:
1. Fata umwanya uhagije wo kuruhuka
Kubabara umutwe hari igihe aba ari nk'ikimenyetso cy'uko umubiri wawe unaniwe ukeneye ikiruhuko.Umuhanga mubijyanye n'ububwayi bw'umutwe n'ububabare butandukanye Elizabeth Loder muri Brigham and Women's Hospital I Boston muri Amerika yagaragaje ko kubera ukuntu abantu benshi muri iki gihe basigaye bahugiranye mugushaka imibereho hari ubwo rwose biburira umwanya bagakora kugeza igihe batakibishoboye nyamara akenshiu mubiri uba wabahaye ibimernyetso ko unaniwe ariko ntibabyiteho.
Hariho bamwe biviramo kuba Palarize, abandi bakagira icyo twakwita surmenage mu rurimi rw'igifaransa ariko biba byiza iyo ubimenye ko unaniwe ugafata nibura iminota 10 ugafunga amaso ukaryama mbese ukumvako uruhutse ukabona gukomeza gahunda zindi nyuma.
2. Rya duke kandi buri kanya
Iyo umuntu ashonje cyangwa ntacyo aheruka gufata hari igihe isukari iba nkeya mu mubiri bikaba byatuma umutwe umubabaza, rero kugira icyo ufata cyane cyane mu mafunguro akungahayemo umwunyungugu witwa magnesium nk'ibihaza, tofu, amavuta ya oliva, ay'ibihwagari ibi byose bishobora kugufasha. Rero gufata ifunguro rito ariko buri kanya burya birutag ufata byinshi gake.
3. Koresha agatambaro gakonje
Niba urimo kubabara umutwe, ryama ufate agatambaro gakonje ugende ukoza ku mutwe, ubundi ukoze ku maso uhumirije, buhoro buhoro, ibi nabyo bishobora guhita bigabanya uburibwe wari ufite.
4. Karaba utuzi dushyushye
Hariho abantu ubukonje bwinshi butera umutwe. Kuguma uryamye har iigihe bitaba igisubizo ahubwo bikaba byaba ngombwa ko ushaka utuzi dushyushye ukiyuhagira uhereye mu mutwe nabyo birafasha cyane kugabanya uburibwe bw'umutwe. Hari n'ubwo bituruka kuburwayi bwa sinezite nabyo iyo ufite uyu mutwe gukaraba utuzi dushyushye biraworoshya rwose.
5. Kora masaje (Massage)
Mugihe ubabara umutwe hari igihe usanga hariho imitsi imwe n'imwe ijyana amaraso mu mutwe ishobora kuba yazibye nk'uko Dr Loder umuvuzi kubijyanye n'indwara z'umutwe yabigaragaje, rero hari ubwo biba byiza gushaka umuntu ubifitemo ubumenyi akaba yagukorera massage ngo nabyo hari icyo bifasha ngo bikiza ubu buribwe bw'umutwe.
Nk'uko twabivuze haruguru kubabara umutwe birazengereza cyane niyo mpamvu biba byiza iyo wivuje ukamenya by'ukuri ikirimo gutera ubwo buribwe ukamenya nanone aho bituruka.
Reka tubifurize ubuzima bwiza.
Imana ibarinde.
@Claire agakiza.org
Nubwo navuga indimi z'abantu n'iz'abamarayika ariko singire urukundo, mba mpindutse nk'umuringa uvuga cyangwa icyuma kirenga. Kandi nubwo nagira impano yo guhanura, nkamenya ibihishwe byose n'ubwenge bwose, kandi nubwo nagira kwizera kose nkabasha gukuraho imisozi, ariko singire urukundo ntacyo mbandi cyo. Kandi nubwo natanga ibyanjye byose ngo ngaburire abakene, ndetse nkitanga ubwanjye ngo ntwikwe ariko singire urukundo, ntacyo byamarira. (1 Abakorinto1:13)
1. Urukundo rurihangana
2. Urukundo rugiraneza
3. Urukundo ntirugira ishyari
4. Urukundo ntirwirarira
5. Urukundo ntirwihimbaza
6. Urukundo ntirukora ibiteyeisoni
7. Urukundo ntirushaka ibyarwo
8. Urukundo ntiruhutiraho
9. Urukundo ntirutekereza ikibi kubantu
10. Urukundo ntirwishimira gukiranirwa kw'abandi
11. Urukundo rwishimira ukuri
12. Urukundo rubabarira byose
13. Urukundo rwizera byose,
14. Urukundo rwiringira byose,
15. Urukundo rwihanganira byose.
Ibibihamya 15 by'urukundo ijambo ry'Imana rimaze kutubwira byerekana imbaraga zitangaje z'urukundo rw'ukuri.
Ariko se koko iyo urebye usanga cyane cyane abitwako bazi Imana ibi bintu babyubahiriza?
Reka noneho tuve kubandi twirebe twe ubwacu, nikangahe twihanganira bagenzi bacu, mbese tubagirira neza kubw'urukundo cyangwa ni ukugirango twogere? Mbese twishimira ibyiza by'abandi tutabagirira ishyari?Mbese aho ntitwirarira cyangwa ngo twihimbaze dukora byiza ngo dushimwe?Mbese ye aho ntitwaba dukora, twambara, tuvuga ibiteye isoni?Aho ntitwaba duharanira kurunda byinshi hari n'abatagira namba?Umukozi w'Imana umwe yigeze kwigisha aravuga ngo Imana ntinezezwa nuko wariye umuceli ukamara umufuka wose ahubwo inezezwa ni kilo 1 wigomwe ugasangira n'umukene.
Reka twongere twibaze ko urukundo rudahutiraho twe iyo tugiye kugira abo dufatira ibyemezo turabanza tukabitekerezaho cyangwa birahagije kuba yakubabaje gusa? Mbese inshuro umuntu acumura Yesu atarindiriyeko yihana akamuhanira ko hari abarikuzarokoka umurirow'iteka? Oya rwose ntawarikuzarokoka. Niyompamvu dukwiriyekujya twitonda mu byodukora.
Twabonye kandi ko urukundo rudatekereza ikibi kubantu. Iyo usomye neza Bibiliya usanga ihabanye cyane nuko isi itubwira, nikenshi duhemukirwa nikenshi tubabazwa n'inshuti cyangwa n'abandi tubana ariko ibaze nawe ngo ntukagire ikibi umutekerezaho, reka dufate urugero ku kana gato mama wako akubita mu kanya kakaza kakamusaba ibere, niyompamvuYesu yavuze ko dukwiriye kumera nk'abana bato ariko twe usanga rimwe na rimwe n'icyo umuntu atakoze cyangwa atavuze tukimukekera nyamara urukundo nyakuri ntirutekereza ikibi kubantu.
Bibiliya kandi yatubwiye ko rutishimira gukiranirwa kw'abandi ko kandi rwishimira ukuri yakomeje itubwira ko rubabarira byose ariko aha ho ndahamya ko hari benshi bahatsindirwa. Byibaze nawe ushobora kubabarira umuntu wakubwiye nabi, ukababarira uwagutekeye umutwe, ukababarira uwakwibye ariko ugaca akarongo k'uwakugize imfubyi uti uyu we nubwo yakwisiga iki sinshobora kumubabarira nyamara n'ubwo bibabaje kutamubabarira bigira imbaraga kumitekerereze no mu marangamutima ugasanga niwowe byica kurutaho. Rero urukundo ruratangaje ngo rubabarira rutarobanuye benedataImana iduhe urukundo.
Nanone Urukundo rwizera byose rukiringira byose rukihanganira byose, mbese byose urabyihanganira cyangwa hari aho ugera ugatsindwa? Hari se aho ugera ukavuga ngo ntibikihanganirwa aka wamuririmbyi?
Hariho umuntu waririmbye ngo mugihe ubona ko utagifite urukundo menya yuko uwo mwuka yabonye ko uyoborwan'umubiri wawe akigendera ariko birashoboka ko wamusaba uti garuka.
Ariko none hagumyeho kwizera n'ibyiringiro n'urukundo, ibyo uko ari bitatu, ariko ikiruta ibindi ni urukundo.
Tubifurije kugira urukundo rw'ukuri rwuzuye mw'izina ryaYesu.Amen.
Imana ibahe umugisha.
Tito yari umuyobozi w'itorero rya mbere, yari umwizerwa kandi yagendanye n'intumwa Pawulo, yagiraga ibyiringiro akaba umukozi w'Imana.
Tito ntabwo yari Umuyuda(Abagaratiya 2:20) ariko yayoborwaga n'ibyiringiro bibonerwa muri Yesu kristo ayobowe na Pawulo( Ndakwakiriye Tito, umwana wanjye nyakuri ku bwo kwizera dusangiye…Tito 1:4). Yabaye uwungirije Pawulo kandi we na Barinaba bagendanye na Pawulo bavuye muri Antiyokiya berekeza I Yerusarumu (Habaho impaka nyinshi n'imburanya kuri Pawulo na Barinaba n'abo bantu, maze bene Data bahuza inama yo gutuma Pawulo na Barinaba n'abandi muri bo, kujya i Yerusalemu ku ntumwa n'abakuru kugira ngo bajye inama y'izo mpaka. Ibyakozwe 15:2).
Tito yari icyitegererezo cy'abanyamahanga bavutse bwa kabiri kandi ntiyigeze akebwa, ibi byerekanagako gukebwa ntagaciro bigira ngo umuntu abe afite agakiza (Abagaratiya 2:3)
Hanyuma Tito yagiye i Korinto gukora umurimo w'Imana( Ariko Imana ishimwe, ishyize mu mutima wa Tito kubagirira umwete nkanjye kuko yemeye guhwiturwa kwacu kandi kuko afite umwete mwinshi yagiye iwanyu ari ntawumuhase .2 abakorinto 8:6,16-17). Mu rugendo rwa Pawulo rwa gatatu rw'ivugabutumwa, yakoze guhera mu mwaka wa 53-57,Pawulo yageze i Tirowa ateganya guhura Tito ariko ntiyigeze amubona(2 abakorinto 2:12-13), Pawulo yahise yerekeza i Makedoniya.
Tito yahuriye na Pawulo i Filipi amuha inkuru nziza y'uko yasanze itorero ry'Ikorinto rimeze(2abakorinto 7:6-7). Tito ubwo yagarukaga I Korinto yaje azanye ibitabo 2, byandikiwe ab' i Korinto.
Nyuma y'Imyaka myinshi, Tito na Pawulo bajyanye ku kirwa cy'I Kerete, aha Tito yarahasigaye akomeza umurimo w'Imana ndetse anahabwa imbaraga zo kurusha gusakaza inyingisho nziza, Tito niwe wari umuyobozi w'itorero, yasigiwe umurimo I kerete kugirango atunganye ibyasigaye bidatunganye, kandi ngo ashyire abakuru b'Itorero mu midugudu yose nk'uko nagutegetse(Tito1:5)
Ningutumaho Arutema cyangwa Tukiko uzagire umwete wo kunsanga i Nikopoli, kuko ari ho nagambiriye kumarira igihe cy'imbeho(Tito 3:12). Tito yaje kuba ari kumwe na Pawulo ubwo yarafunzwe, Tito yaje koherezwa Dalumatiya aho yavuze ubutumwa bwiza(Tito 4:10)
Nubwo Tito atari Umuyuda ariko ubwitange bwe bwagize impinduka zikomeye cyane ku itorero ry'Imana. Abayuda benshi bari bafite imigenzo yashingiragaho kugirango babe bavugako ufite agakiza urugero nk'umuhango wo gukebwa, ariko Pawulo mwene iyi myigishirize yarayinenze (Dore njyewe Pawulo ndababwira yuko nimukebwa, Kristo atazagira icyo abamarira. Kandi ndabwira umuntu wese ukebwa, yuko azaba afite umwenda wo kurangiza ibyategetswe n'amategeko byose. Mwebwe abashaka gutsindishirizwa n'amategeko mutandukanijwe na Kristo, kuko mwaguye muretse ubuntu bw'Imana, (Abagaratiya 5:1-6)
Tito yari umukozi w'Imana wo kwizerwa yafashije Pawulo uhereye igihe yatoranwaga ngo abwirize ubutumwa bwiza I Korinto, Kerete, Dalumatiya ibyo byatumwe Pawulo avugako ari mugenzi we “Ibyerekeye Tito: Uwo ni we dufatanya umurimo kandi ni mugenzi wanjye dukorana ibyanyu, kandi ibya bene Data abo bandi ni intumwa z'amatorero zihimbaza Kristo. (2Abakorinto 8:23)
Tito yaranzwe n'ishyaka ry'umurimo w'Imana no mu gihe cy'ingorane yahuye nazo I Korinto n'I Kerete, kandi yari afite urukundo rw'Imana arufitiye abizera b'I korinti “Ariko Imana ishimwe, ishyize mu mutima wa Tito kubagirira umwete nkanjye, kuko yemeye guhwiturwa kwacu kandi kuko afite umwete mwinshi, yagiye iwanyu ari nta wumuhase.” (2Abakorinto 8:16-17)
Ese birashobokako twagira ishyaka ryo gukora umurimo w'Imana nkuko Tito yarigize ntacyo yitayeho ? Kugirango ubutumwa bwiza bwamamare abizera basabwa kugira ukuri n'urukundo no kwitanga.
Imana ibafashe kandi ibakomeze!
Umara igihe kinini mu kazi kurusha kuba mu rugo, iminsi itanu mu cyumweru nayo ukayimara ukorana n'umukoresha mubi ,ukumva wasezera akazi ariko ukibukako ufite umuryango ugomba gutunga, ukumva watongana cyangwa warwana ariko bikaba byatuma utakaza akazi,… Bityo rero, ni gute wahangana n'ibi bihe? Niki Imana igusaba gukora mu gihe wahuye n'iki kibazo?
Ibi ni bimwe mubyagufasha gukomeza akazi kawe mu gihe ukorana n'umukoresha mubi:
1.Saba Imana ubwenge
“Bagaragu b'imbata, mugandukire ba shobuja mububashye rwose, atari abeza n'abagira ineza gusa ahubwo n'ibigoryi, kuko igishimwa ari uko umuntu yakwihanganira imibabaro bamuhoye ubusa, azize umutima utunganiye Imana.”(1Petero2:18-19)
Akenshi ntiduhita twiyumvisha ibiri kuba, ariko Imana iba ibizi. Niba ushaka gukomeza akazi kawe no gukorana neza n'umukoresha wawe ukwiye kumenya uko witwara. Icyo ukwiye gukora ni ugusenga Imana ukayisaba ubwenge bw'uko wakwitwara buri gihe, n'ubwo umukoresha wawe yakomeza kukubera mubi, komeza usenge Imana iguhe ubwenge bw'uko ukwiye kwitwara.
2.Itonde
“Guhura n'idubu ryibwe ibyana byaryo, biruta guhura n'umupfu ku bupfu bwe”( Imigani17:12)
Ushobora kuba wagaragaza umujinya igihe uvuze. Ariko ibuka ko ushobora kuvugana n'umukoresha wawe mu nzira ihesha Imana icyubahiro. Kumusubiza cyangwa gusakuza si yo nzira, si cyo gisubizo. Imana ishaka ko buri gihe witonda, ugakemura impaka n'umukoresha wawe mu mahoro . Bishobora kutakorohera ariko igihe uzamenyako ari cyo Imana igushakaho , bizakorohera.
3.Rwanya umujinya
“Reka umujinya, va mu burakari, Ntuhagarike umutima kuko icyo kizana gukora ibyaha gusa. Kuko abakora ibyaha bazarimburwa, Ariko abategereza Uwiteka ni bo bazaragwa igihugu.”(Zaburi37:8-9)
Guhorana n'umukoresha ugoye bishobora kukubera isomo utazibagirwa mu buzima. Iki gihe gishobora kukwigisha kwihanganira kubana n'abantu b'inkazi. Bizagufasha gusuzuma ukwihangana kwawe , ubashe kwirinda gusubizanya uburakari. Birashoboka ko ari Imana iba igutoza ngo igihe uzahura n'abantu bameze batyo uzabone uko witwara.
4.Guhora ni ukw'Imana
“Ntimukīture umuntu inabi yabagiriye. Mwirinde kugira ngo ibyo mukora bibonekere abantu bose ko ari byiza. Niba bishoboka, mu rwanyu ruhande mubane amahoro n'abantu bose.
Bakundwa, ntimwihōranire ahubwo mureke Imana ihōreshe uburakari bwayo, kuko byanditswe ngo “Guhōra ni ukwanjye, ni jye uzītura, ni ko Uwiteka avuga.” Ahubwo umwanzi wawe nasonza umugaburire, nagira inyota umuhe icyo anywa, kuko nugira utyo uzaba umurunzeho amakara yaka ku mutwe. Ikibi cye kukunesha, ahubwo unesheshe ikibi icyiza.”( Abaroma12:17-21)
Kugambirira kwihorera ku muntu wagukomerekeje cyangwa wakugiriye nabi biba muri kamere y'umuntu , ariko ukwiye guhora wibukako guhora ari ukw'Imana yonyine. Nk'abakristo, uwo si umurimo wacu kwihanira ahubwo umurimo wacu ni uwo kuzana amahoro igihe cyose. Muri make, Imana ishakako witoza kwigenzura muri byose.
Ntibyoroshye gukorana n'umukoresha utisanzuraho,ariko kandi hari abandi bantu babagize bashoboye kwihangana. Aho gushyamirana no kurwana, ahubwo basengere. Imana ntiyemerera umuntu kwirwanirira ahubwo ishaka ko agira kwihangana, kwigenzura kandi agahora yigengesereye k' uwo bakorana uko yaba ariko kose ,kandi bizatuma n'akazi kawe gakomeza.
Sophie @Agakiza.org
Apolo yari umuvugabutumwa, umukuru w'itorero n'inshuti y' intumwa Pawulo. Apolo yari Umuyuda wavukiye muri Alekizanderiya. Yari umuntu w'intyoza w'umunyabwenge, kandi akaba n'umuhanga mu byanditswe.(Ibyakoz18:24)
Mu kinyejana cya 54 nyuma ya Yesu, ubwo yageraga muri Efeso, aho yigishirizaga mu isinagogi ashize amanga, muri icyo gihe nibwo yamenyeko ubutumwa azi butuzuye neza kuko yari azi umubatizo wa Yohana gusa.( Ibyakoz18:25). Birashoboka ko Apolo yigishaga kwihana ibyaha no kwizera Mesiya- yizeraga ko Yesu w'I Nazareti yari Umukiza ariko ntiyari azi ukuri kuzuye ku rupfu rwe n'izuka rye. Ariko Purisikila na Akwila inshuti ya Pawulo bamaranye igihe na Apolo bamusobanurira Inzira y'Imana kugira ngo arusheho kuyimenya neza.(Ibyakz18:26). Apolo yaje kumenya ubutumwa bwuzuye, atangira kubwiriza ubutumwa bwuzuye yereka abantu ko Yesu ari we Kristo.(Ibyakz18:28)
Apolo mu mpano yari afite yakundwaga na benshi mu itorero ry'I Korinto ariko uko kumukuza byabazanye amacakubiri. Kubw'ibyo habaye umugabane umwe w'ab'I Korinto bavugako Apolo ari we muyobozi wabo muby'Umwuka. Ariko Pawulo ababwirako Kristo atagabanijwemo ibice ,ko ahubwo babatijwe mu izina rya Yesu Kristo.(1Abakorinto1:12-13)
Apolo yongera kuvugwa muri bibiliya mu rwandiko Pawulo yandikiye Tito:
“Ugire n'umwete wo guherekeza neza Zena, umuhanga mu by'amategeko na Apolo, kugira ngo batazagira icyo babura.”(Tito3:13). Birumvikana Apolo yari mu nzira ajya I kerete aho Tito yari ari . Biragaragarako Pawulo yari agifata Apolo nk'umuntu
w'agaciro bafatanije umurimo ndetse akaba n'inshuti ye.
Bamwe bavugako Apolo ariwe mwanditsi wanditse igitabo cy'Abaheburayo, ariko nta murongo wo muri bibiliya ubihamya .Ariko umwanditsi wacyo ntarakamenyekana.
Muri make, Apolo yari umuntu ufite ijambo ry'Imana afite n'impano yo kubwiriza. Yashishikazwaga no kubwiriza ubutumwa bwiza no gukomeza ukwizera kw'Itorero.
Ubuzima bwe buradushishikariza gukurira mu buntu bw'Imana no kumenya Yesu Kristo Umwami wacu n'Umukiza(2Petero3:18), no gukoresha impano Imana yaduhaye mu kwigisha ukuri.
Kuvuga ku byerekeye imyizerere shingiro biragoye kuko itorero rya Gikristo ubusanzwe rifite ibice byinshi dukunze kwita amadini kandi yose ukumva avuga ko afite iyabo ‘doctrine'
Imyizerere shingiro ikurikira niyo rufatiro rw'imyizerere mu matorero ya gikristo aho ari hose ku isi. Amadini cyangwa amatsinda yitirirwa aya Gikristo adahurira kuri myizerere shingiro, ntiyakabaye ariyo byukuri. Gusa hari amadini amwe n'amwe adahurira kuri iyi doctrine.
Imana data
Hariho Imana imwe (Yesaya 43:10; 44:6, 8; Yoh 17:3; 1 kor 8:5-6; abagala 4:8-9).
Imana imenya byose (Ibyak 15:18; 1 Yoh 3:20).
Imana ishobora byose kandi nta kiyinanira (Zab 115:3; Ibyah 19:6).
Imana ibera hose icyarimwe (Yerem 23:23, 24; Zab 139Uwiteka nyiringabo, umwami w'abami (Zek 9:14; 1Timo 6:15-16).
Imana irera (1Pet 1:15).
Imana irakiranuka (Zab 19:9, 116:5, 145:17; Yer 12:1).
Imana ni urukundo (1 Yoh 4:8).
Imana ni inyakuri (Abar 3:4; Yoh 14:6).
Imana ni umuremyi wa byose (Itang 1:1; Yes 44:24).
Imana ni Uwiteka (ibihe byose). Yahozeho kandi izahoraho iteka (Zab 90:2; Itang 21:33; Acts 17:24).
Imana ntihinduka. (Yak 1:17; Malak 3:6; Yes 46:9-10).
Ubutatu
Imana iri mu butatu (Mat 3:16-17, 28:19; Yoh 14:16-17; 1korint 13:14; Ibyak 2:32-33, Yoh 10:30,17:11, 21; 1Pet 1:2).
Yesu kristo (Umwana)
Yesu Kristo ni Imana (Yoh 1:1, 14, 10:30-33, 20:28; Abakoros 2:9; Abafir 2:5-8; Abah 1:8).
Yesu Kristo yabyawe n'umwali Mariya mu buryo bw'umwuka wera (Mat 1:18; Luk 1:26–35).
Yesu yabaye umuntu (Abafir 2:1-11).
Yesu Kristo yabaye Imana, aba n'umuntu ijana ku ijana (Abakor 2:9; 1 Timothy 2:5; Abah 4:15; 2Abakor 5:21).
Yesu ntiyigeze akora icyaha (1Pet 2:22; Abah 4:15).
Yesu ni we nzira rukumbi ijya kwa data (Yoh 14:6; Mat 11:27; Luk 10:22).
Imana mwuka wera
Imana ni umwuka (Yoh 4:24).
Umwuka wera ni Imana (Ibyak 5:3-4; 1Abakor 2:11-12; 2 Abakor 13:14).
Ijambo ry'Imana
Biblia ni ijambo ry'Imana ryahumetswe n'Imana (2Tim 3:16; 2Pet 1:21).
Umugambi w'Imana w'agakiza
Umuntu yaremwe n'Imana mu ishusho yayo (Itang 1:26-27).
Abantu bose baracumuye (Abar 3:23, 5:12).
Urupfu rwazanywe mu isi n'icyaha cya Adamu (Abarom 5:12-15).
Icyaha kidutandukanya n'Imana (Yes 59:2).
Yesu yapfiriye ibyaha by'abari mu isi (1 Yoh 2:2; 2 Abakor 5:14; 1 Pet 2:24).
Urupfu rwa Yesus ni igitambo gikuraho ibyaha. Yarapfuye ngo abe inshungu y'ibyaha byacu ngo tubane nawe. (1 Pet 2:24; Mat 20:28; Mark 10:45).
Yesu yarapfuye aranazuka abantu baramubona (Yoh 2:19-21).
Agakiza ni impano y'Imana (Abar 4:5, 6:23; Abef 2:8-9; 1 Yoh 1:8-10).
Uwizeye akizwa n'ubuntu; Agakiza ntikabonerwa mu mirimo myiza (Abef 2:8–9).
Abanga kwizera Yesu Kristo bose bazajya Gihenomu (Ibyah 20:11-15, 21:8).
Abizera Yesu Kristo bazabana nawe iteka ryose. (Yoh 11:25, 26; 2Abakor 5:6).
Ikuzimu hariho si ibinyoma
Ikuzimu(Gihenomu) ni ahantu hateguriwe guhana inkozi z'ibibi (Mat 25:41, 46; Ibyah 19:20).
Ikuzimu ni ah'iteka (Mat 25:46).
Imperuka (iminsi ya nyuma)
Hazabaho kwimurwa (kuzamurwa) kw'itorero (Mat 24:30-36, 40-41; Yoh 14:1-3; 1 Abakor 15:51-52; 1Abates 4:16-17; 2 Abates 2:1-12).
Yesu azagaruka ku isi (Ibyak 1:11).
Abapfuye bizeye bazazuka mu bapfuye ubwo Yesu azaba agarutse (1Abates 4:14-
Hazabaho umunsi w'urubanza (Abah 9:27; 2Pet 3:7).
Satani azajugunywa mu Nyanja yaka umuriro n'amazuku (Ibyah 20:10).
Imana izarema ijuru rishya n'ijuru rishya (2Pet 3:13; Ibyah 21:1).
By BYIRINGIRO Jean Dominique
Bamwe mu bakobwa n'abagore bafite amaribori ku maboko, amaguru ndetse no ku bindi bice by'umubiri bishobora kugaragara, bakunze kugira ikibazo cy'uburyo bakwambara, bigatuma hari imyambaro birinda kuko idahisha ayo maribori.
Iyo myenda bagendera kure ni nk' amakanzu afite amaboko y'udushumi, aya gorge, amasengeli asanzwe, udupira two ku ma jeans dufite amaboko aciriye hejuru n'ibindi ku bafite amaribori ku gice cyo hejuru. Naho abayafite ku maguru, guhera mu ntege, birinda umwenda wose (...)
Ibishi ni uduheri duto tuza mu maso cyangwaahandi ku mubiri tukangiza uruhu rugahinduka rukazana amabara. Ibishishi biterwa akenshi no kwivumbagatanya kw'imisemburo, ibyo bigatuma umubiri usesa ibishishi, ikindi tuzi cyane nuko bifata abakiri mu myaka yo kubyiruka, tutirengagije ko n'abakuru babirwara.
Hari Inzobere mu buzima bw‘uruhu zagaragaje ibintu bitera ibyo biheri. muri byo harimo n'ibyo twavuze haruguru, tukaba tugiye kureba uko twakwirinda.
Amavuta twisiga
Nk'uko abantu (...)
Aya makaroni atekanye n'imboga ni indyo isirimutse kandi yoroshye kuyateka bayateka iyo bashaka kwihutisha service, haba mu rugo cg muri Restaurant ikindi kandi aya makaroni ahumura neza ku renza uko wayarya atetse yonyine, nta zindi mboga akenera uyarya uko atetse
Gutekera abantu 4 :
Ibikoresho
Amakaroni 250g (isashe nini ya700frw)
Karoti 2
Imboga (dodo) 1/2cy'umufungo
Inyanya 5
Poivron1
Igitunguru 1
Celeri utubabi 2
Uko bitegurwa
Togosa amakaroni
Yakureho amaze gushya neza (...)
Muraho ? Tubashimiye uburyo mudufasha kungurana ibitekerezo mu buzima tubamo. Turabashimiye nukuri kuko ibitekerezo bya bagenzi bacu biratwubaka. Icyanjye rero giteye gitya :
Ibintu by'amasengesho n'ubuhanuzi simbikunda pe. Ariko umuntu agire atya simuzi nawe nta nzi arambwira ati bene wabo w'umugabo wawe barakwanga Senga. Ndamubwira nti murakoze nzajya Nsenga, natekereje ko ahari anzi njye ntamuzi.
Njye ntabyo nari nzi pe nta nibyo nabonaga ariko nabonye ari ikibazo kuko naje gutekereza (...)
“Hahirwa uwubaha Uwiteka, akishimira cyane amategeko ye” (Zaburi 112:1)
Bibiliya itubwira itsinda ry'abakristo b'i Beroya. Abo bizera bari batuye mu gace kitwa Beroya, bari bafite imyitwarire y'intangarugero yo gusoma bakanagenzura ukuri ko mu byanditswe bukaba ubuzima bwabo bwa buri munsi.
Ab 'i Beroya tubasanga mu Ibyakozwe n'intumwa17 :10-15. Muri kiriya gihe, Pawulo na Sila bageze mu duce dutandukanye bigisha ubutumwa bwiza bwa Yesu Kristo abantu bose. Bakigera i Beroya, twasomye ko ku ikubitiro binjiye mu isinagogi y'Abayuda.
« Uwo mwanya muri iryo joro bene Data bohereza Pawulo na Sila i Beroya. Basohoyeyo binjira mu isinagogi y'Abayuda. »(Ibyakoz17 :10)
Duhereye hano turabonako ab'i Beroya bari batarakizera Kristo igihe Pawulo na Sila bahuraga nabo , gusa bari Abayuda bafite uyu mwihariko:
“Ariko abo bo bari beza kuruta ab'i Tesalonike, kuko bakīranye ijambo ry'Imana umutima ukunze, bashaka mu byanditswe iminsi yose kugira ngo bamenye yuko ibyo bababwiye ari iby'ukuri koko.”(Ibyakoz 17:11)
Uhereye hano , biragaragara ko abakristo b'i Beroya, n'ubwo batari barahuye na Kristo, ariko bari bafite umuco n'imyitwarire yo gusoma no kwiga ibyanditswe iminsi yose kugira ngo bamenye yuko ibyo bababwiye ari iby'ukuri koko, niba ari amagambo y'Imana. Ntibahitaga bemera ibyo Pawulo ababwiye ahubwo bashakishaga mu byanditswe iminsi yose kugira ngo bamenye niba ari byo.
Bari abantu bari bazi ibyanditswe ku kigero kiri hejuru , byari byarabaye ubuzima bwabo bwa buri munsi, cyari igitabo cyonyine bagenderaho bashakisha ukuri. Kuko bari bazi ijambo ry'Imana , bamenye ukuri kw'ubutumwa bwa Yesu Kristo Pawulo yababwiraga , maze barizera:
“Nuko benshi muri bo barizera, n'abagore b'icyubahiro b'Abagiriki, n'abagabo batari bake.”(Ibyakoz17:12)
Dukomeza dusomako Pawulo na Sila Abayuda b'i Tesalonike babakurikiyeyo kugirango babangamire umurimo wabo wo kubwiriza ubutumwa bwiza. Ariko ab'i Beroya, bizeye bahisemo kurinda Pawulo bamwohereza ahandi.
Ni ayahe masomo twakura ku bakristo b'i Beroya?
1.Tugomba kwemerera ijambo ry'Imana rikaba ari ryo ryonyine ridutandukaniriza ukuri n'ibinyoma
Abakristo benshi b'uyu munsi bashakishiriza ukuri ahantu hatandukanye kurusha uko bagukura muri bibiliya. Ntaho wavana ukuri cyangwa amabwiriza yuzuye atari muri bibiliya.
2.Dukwiye guhora dushakisha iminsi yose ukuri kuri mu byanditswe
Kwiga ibyanditswe bikwiye kuba ubuzima bwacu bwa buri munsi.. Umwami Yesu yaravuze ati:
“Yesu arababwira ati “Ibyokurya byanjye ni ugukora ibyo uwantumye ashaka, no kurangiza umurimo we.”( Yohana4:34)
3.Tuba twiteguye kumenya ukuri kose kw'Imana iyo tugize umuhate wo kwiga ibyanditswe
Abakristo b'i Beroya bari bazi ukuri ku butumwa bwiza kuko bahoraga bashakisha ukuri kw'ijambo ry'Imana. Igihe Pawulo na Sila bazaga kuhigisha ubutumwa bwiza , abenshi muri bo bihutiye kureba ukuri k'ibyo bababwiraga, ukuri kwerekeye Yesu Kristo maze baramwizera.
Uko dusoma ijambo ry'Imana kenshi niko tugenda tumenya ukuri kurimo. Reka twifuze amata y'Umwuka kuko azadukuza akatugeza no ku gakiza.
“Mumere nk'impinja zivutse vuba, mwifuze amata y'umwuka adafunguye, kugira ngo abakuze abageze ku gakiza.”(1 Petero2:2)


text:
Gaheshyi amaze kuba ingaragu se yagiye kumusohoza kuri Gisanura, amugejejeyo aba umutoni, bamugira umutegeka w’abozi, bamugabira n’umusozi wa Ruganda ho mu Bumbogo bwa Huro (Kigali). Ni we musekuruza w’abozi: abo kwa Lyaba mu Kalibulyo ka Gihinga n’abo kwa Ngabo ku Murehe (muri Komini Taba).
Gaheshyi rero yamaze kugabana Ruganda akubitiyeho n’uwo mukiro w’amata yo mu bozi, arakira bimwe byibagiza gukinga. Abozi na bo babonye ko batagifite kigenzura, baterera agati mu ryinyo; batereka amata uko babonye; aba mabi ahinduka ibikeremanya (ibidobogo birimo impigi) arananirana. Gisanura amaze kubirambirwa, atumiza Gaheshyi ngo amubaze ikibimutera. Inshuti ze zirabimenya; zijya kumuburira zimutonganya. Zimaze kumuburira agira ubwoba acikira i Burundi. Arahakeza, ababwira n’umuhango we w’ubwozi. I Burundi barishima cyane, kuko babonye umunyarwanda ucitse abagana. Baramutonesha bamugira umunyanzoga z’ibwami.
Umukambwe we Rubyagira amaze kumenya ko Gaheshyi yageze i Burundi, akahatona, arahaguruka amukurikirayo. Agezeyo asanga Gaheshyi ari akadasohoka ibwami. Gaheshyi abonye se amusohoza i bwami ati "Uyu ni data!" Ibwami baranezerwa; bagabira Rubyagira inkiko iteganye n’u Bugesera.
Nuko Gaheshyi na se barakira birambuye. Bukeye Gaheshyi yongera kudabagira bitambutse ibyo mu Rwanda. Rubyagira amaze kubyumva aramutera ati "Mbe mwana wanjye, ubwo bupfu bwawe bugukurikiranye buzakugeza he? Ese ntiwibuka ko ari bwo bwadusenyeye mu Rwanda tugahobagira tuza ino! None tumaze gukira wongera kwikura amata mu kanwa?" Gaheshyi ati "Sinzongera!" Ariko ari ibyo kwikiza ikimwaro. Rubyagira arataha. Gaheshyi yisigarira muri bwa budabagizi buvanze n’ubusazi. Rubyagira akomeje kubyumva biramubabaza; ashaka inka z’imbyeyi ebyiri azijyana ibwami.
Agezeyo arazitura. Abwira umwami, ati: "Hari icyo ngusaba, twavuye mu Rwanda ducitse tugeze ino tuguhakwaho uratwakira, uradukiza; umwana wanjye umugira umutware w’abanyanzoga bawe, nanjye ungira umutware wawe; none ndagusaba ko uwo mwana yajya mu ngabo wampaye kuko nshaje, ngasubira mu banyanzoga wamuhaye. Ibwami barabimwemerera, barabagurana; Gaheshyi aba umutware, Rubyagira ajya mu banyanzoga.
Haciyeho iminsi Gaheshyi ari mu ngabo yagabanye, noneho ubudabagizi n’ubukire biruta ibya mbere. Hagati aho inkiko y’i Bugesera itera urugerero Gaheshyi atwara; inka zose zirurimo ziranyagwa. Ibwami batumiza Gaheshyi baramunyaga. Amaze kunyagwa acikana na se bajya i Gisaka, bakeza Kimenyi. Bamubwira ko bacitse mu Rwanda, ntibamuhingukiriza ko bigeze i Burundi. Kimenyi arabakira, akundwakaza Gaheshyi cyane; amugabira intara ya Mirenge ndetse amushyingira n’umukobwa we.
Gaheshyi arakira, asabikwa n’inzoga zo mu Mirenge z’urusakasaka; aba umusinzi sebyatsi. Noneho Rubyagira abibonye biramushobera arahambira agaruka mu Rwanda; ariko yikandagira. Ajya i Bumbogo kwa Gisanura aramubwira; ati "Umwana wanjye Gaheshyi waramukunze umugira umutware w’abozi bawe, amaze kubigabana ubwana bumutera ubudabagizi ayoberwa imirimo, umurakariye agira ubwoba aracika, nanjye mbonye acitse ndamukurikira musanga i Burundi, tugezeyo baduhaka nabi naho turahava tujya i Gisaka, tugezeyo naho dusanga ari nk’i Burundi, imico y’ahandi iradutonda. None ndaje unyitegekere: ari ukunkiza unkize, ari ukunyica unyice, ariko ntaguye mu mahanga.
Gisanura yumvise amagambo ya Rubyagira agira impuhwe ati: "Ese umuhungu wawe Gaheshyi aracyariho?" Rubyagira, ati: "Ari aho" Gisanura aramubwira, ati "Genda umubwire mugaruke; n’ubundi yaciwe n’ubupfayongo bwe." Rubyagira asubirana umuruho munini i Gisaka. Agezeyo abwira Gaheshyi ngo bahunguke, aramwemerera ariko agononwa. Bukeye bashyira nzira bagaruka mu Rwanda. Ariko Gaheshyi ahagurukana ubwoba; abaza se, ati: "Ko ibwami bagira ubwenge bwinshi, none baba badushuka twazagerayo bakatwica!" Rubyagira; ati: "Ntabwo batubeshya kuko inshuti zanjye zampakiwe"
Bakomeza urugendo, bagiye guheza u Bwanacyambwe Gaheshyi yongera kugira ubwoba cyane. Abwira se, ati "Ko numva mfite ibicuro byinshi mu maso!" Rubyagira, ati "Humura ni ibyo kureba abo mutaherukanaga!" Bakomeza urugendo, bageze mu muhima wa Kigali Gaheshyi atangira guhinda umushyitsi. Rubyagira abibonye, ati: "Mbe mwana wanjye, ubwo bwoba urabuterwa n’iki ?" Gaheshyi, ati: "Si ubwoba ni ukunanirwa."
Bakomeza urugendo; bageze kuri Nyabugogo basanga yuzuye baricara bategereza ababambutsa. Igihe bagitegereje Gaheshyi yiroha muri Nyabugogo ariyahura, Rubyagira arumirwa. Abasare baramwambutsa. Aragenda, ageze i Bumbogo atekerereza Gisanura amagorwa yabonye. Abari aho, bati "Kuruhira Gaheshyi ni nko kuruhira ubusa !"
Nuko Gisanura ayagira Rubyagira ibyo umuhungu we yahoranye: umusozi wa Ruganda n’abozi b’ibwami. Kuva ubwo rero Gaheshyi aba inkomoko y’umugani baca, iyo babonye umuntu uvunikira ibintu ariko akarenga akabibura cyangwa yakora umurimo ugaragara ukamuruhiriza ubusa ntagire icyo awungukaho: nibwo bavuga, bati: "Yaruhiye Gaheshyi!"
Inkomoko:Ibirari by’Insigamigani


text:
Rwanda | Gakenke: Ubudehe bwakuye abaturage bo mu mudugudu wa Karambi mu bukene
Gahunda y’ubudehe yateje imbere abaturage batuye umudugudu wa Karambi, akagari ka Kageyo mu murenge wa Rushashi aho yabafashije kwigurira urusyo, kurihirira abana batandatu bakarangiza, koroza abaturage ihene zirenga ijana, gukurura umuriro no guha abaturage 150 amasuka yo guhinga.
Aba baturage bahawe amasuka yavuye mu gikorwa bagezeho kubera amafaranga bahawe muri gahunda y’ubudehe akagurwa urusyo (icyuma gisya). Uru rusyo rwinjiriza abaturage amafaranga angana n’ibihumbi 50 by’inyungu buri kwezi yakoreshejwe kugurwa ayo masuka kugira ngo amafaranga yabo abagereho bose.
Gahunda y’ubudehe igitangira ku ikubitiro, umudugudu wa Karambi wahawe amafaranga ibihumbi 655.  Amafaranga agera ku bihumbi 300 yahise agurizwa abaturage bari bafite ikibazo cyo kurihirira abana babo kuko ubujiji ari yo ntandaro y’ubukene. Abaturage bafashe  kandi agera ku 245.000frw agurwamo ihene 25 zihabwa abakene nyakujya batabashaga kubona ifumbire mu gihe andi asigaye agera ku bihumbi 110  agurwamo inka ebyiri zihabwa abo babonaga ko ari abahanya.
Ihene baguze zigera kuri 25 bagaragaza ko zororotse zirengaho gato 100. Abagurijwe amafaranga yo kurihira abana babo, nibo bahawe ihene zororotse kugira ngo nizibyara, bagire ubushobozi bwo kwishyura amafaranga bagurijwe. Izo hene bahawe zafashije abagurijwe mu budehe kwishyura amafaranga yose neza.
Leta yongeye guha umudugudu wa Karambi amafaranga y’icyiciro cya kabiri cy’ubudehe agera ku bihumbi 600.
Umudugudu wa karambi wagize amahirwe yo gutsinda amarushanwa y’ubudehe mu gihugu yekugana amafaranga ibihumbi 800. Aya mafaranga hamwe n’ay’icyiciro cya kabiri bayaguzemo urusyo baba bakemuye ikibazo cy’abaturage baburaga aho bashesha imyaka yabo kandi rubinjiriza n’amafaranga.
Urusyo rumaze kwinjiza amafaranga agera ku bihumbi 800 bagiye kongeraho inkunga y’abaturage bakazana umuriro w’amashanyarazi mu mudugudu wa Karambi.
Â


text:
Buri muntu akenera umuganga cyangwase umujyanama w’ubuzima. Ikibazo ahokivukira nukumenya ninde muganga wajya kureba ukurikije ikibazo ufite cyane cyane ko utazi nibyobakora. Igihe usobanukiwe nibyo bakora, uba uri mu nzira nyayo yokubona umuganga ukeneye, wagukemurira ikibazo cyawe.
Abaganga barimo ubwoko bubiri: abaganga rusange, nabaganga binzobere kubice bitandukanye by’umubiri.
Abaganga rusange: aba n’abaganga bavura hafi yaburindwara ariko atari inzobere muri izo ndwara, cyangwase ibice by’umubiri izo ndwara zaba zafashe. Iyo indwwara yakomeje, bababazi muganga winzobere bahita bakoherezaho. Cyane cyane basuzuma indwara, banyuza abarwayi mubyuma, bagatanga inkingo nibindi.
Abaganga bamenyo: Aba ni abaganga bavura indwara zo mukanwa n’amenyo. Nabobashobora kukohereza kubandi baganga bazobereye mu kuvura izo ndwara mugihe babonye ko badashoboye kukuvura.
Abaganga bavura indwara zabantu bakuru: aba ni abaganga bavura abantu bakuru bonyine.
Abaganga bavura indwara z’abagore. Abani abaganga bavura indwara zifata imyanya ndanga gitsina y’umugore. Nugihe umugore yumva afite ikibazo gifatanye niyo myanya twavuze, cyangwase umugore utwite aya kwisuzumisha, cyangwa mugihe amaze kubyara, abo nibo baganga yiyambaza.
Abaganga babana: Aba ni abaganga barebana nindwara zabato n’urubyiruko. Babazi n’abaganga binzobere kubirebana nizo ndwara zabari muri icyo kigero.
Abaganga b’inzobere: wamuganga uvura indwara rusange ashobora kukohereza ku muganga w’inzobere igihe biri ngombwa. Muganga winzobere numuganga uba warakurikiye igice kimwe cyumubiri cyangwase indwara zimwe na zimwe akaba abifiriye impamya bushobozi ihanitse.
Icyo ugomba kuzirikana nuko no mugihe wowe waba wumva ko ukeneye kureba wa muganga w’inzobere kubera ibyerekeranye n’amagara yawe, uwo muganga ashobora kutakwakira akagusaba ko wagaragarza transfere y’umuganga wawe; umwe twavuze uvura indwara rusange. N’amasosiyete yubwishingizi ku buzima ntajya yishurira abakiriya bayo amafaranga y’ubuvuzi cyereka mugihe bafite transfere.
Related Posts by Categories


text:
Mu rwego rwo gufasha abakristo n’abaturarwanda muri rusange muri gahunda yo kumenya indimi zikoreshwa cyane muri Afrika y’uburasirazuba (EAC) u Rwanda rwinjiyemo mu rwego rw’iterambere, abanyeshuri bo mu Itorero ry’Ababatista rya Nyakayaga bashyizeho umushinga ugamije kwigisha indimi z’ Icyongereza n’Igiswahili wiswe “Icyerekezo Gishya (New Vision Project)” ugamije kwigisha ababyifuza bose kumenya izo ndimi.
Uyu mushinga ukaba uzabasha gufasha abantu b’ingeri zinyuranye baboneka mu Itorero ndetse n’abarituriye babonekamo abarimu, abaganga, abakozi bo mu biro bitandukanye, abanyeshuri bashaka kwihugura kurushaho ndetse n’abandi.
Inyigisho rero zibandwaho ni ukumenya kuvuga (Speaking), kumva (Listening), amagambo mashya (Lexical), n’andi.
Kugirango hatabangamirwa abari mu mirimo itandukanye yaba iya Leta cyangwa iy’abikorera kugiti cyabo, amasomo atangwa nyuma y’akazi no mu kindi gihe bishoboka.
Urubyiruko rw’abanyeshuri b’Ababatista rwa Nyakayaga rurakangurira rero abaturage b’ingeri zitandukanye kwitabira kumenya indimi zitandukanye kuko bimaze kugaragara ko itumanaho rishingiye ku ndimi hagati y’abatuye isi ariwo musingi w’iterambere rirambye.


text:
Mbere na mbere mbanje kubasuhuza, ubu mbasuhuza mfite n’ikibazo nkaba mbagisha inama.
Mu kwezi gushize, nibwo nasuye umusore w’inshuti yanjye, aba muri Kigali, nibwo bwa mbere nari musuye ariko ndabona urwo yambwiraga ankunda ndabona rwarangiye.
Ubwo naramusuye tugirana ibihe byiza, biba ngombwa ko ansaba ko twagumana, anyereka imishinga myinshi y’uburyo tuzakoramo ubukwe, ko atari ngombwa kubikora mbere.
Mbese narabyemeye pe, afata amafaranga tugura ibiribwa angurira n’igitenge n’ibindi nk’umugore we pe, mbona bishyushye.
Ubu muri iyi minsi naramubuze, yantaye mu nzu aragenda, ndamuhamagara akanga kunyitaba, ariko nimugoroba nibwo undi musore yampamagaye arambwira ngo azasange namuviriye mu nzu.
Gusa nabajije abaturanyi barambwira ngo hari undi musore babanaga, ariko ko yari amaze igihe atahaba, ubwo wenda bagakeka ko kaba ari agakino bankoze, kugirango abone uko anyirukana.
Mungire inama, nkore iki? uko byagenda kose inda yo yarinjiye pe, ukuntu nzasubira iwacu nabyo ndumva ari ihurizo, mungire inama, murakoze!
Uwineza Vanessa@Rwandapaparazzi.rw
22,608 total views, 50 views today


text:
IMIBEREHO MYIZA
Gicumbi: Mu miryango irenga 20 y’abasigajwe inyuma n’amateka nta wakandagiye mu ishuri
Abasigajwe inyuma n’amateka batuye mu murenge wa Miyove, Akarere ka Gicumbi by’umwihariko mu mudugudu bubakiwe bavuga ko hafi ya bose ngo nta n’umwe wabashije kwiga haba amashuri abanza ndetse n’ayisumbuye.
Aba baturage bagize imiryango 27 yatujwe muri uyu mudugudu, bavuga ko impamvu iri ku isonga yo kutiga kwabo, ngo ahanini biterwa n’inzara iba mu miryango yabo bitewe n’uko nta masambu bagira ngo babashe guhinga bityo rero ngo bigatuma aho kugana ishuri bahitamo kwirirwa bashakisha ibibatunga.
Umwe muri bo waganiriye na Makuruki.rw yagize ati:” None se urumva umwana yajya kwiga yaburaye? Ni ukubera imibereho mibi rwose nta wakwiga ashonje.”
Uretse ikibazo cy’inzara bashyira ku isonga ry’ibituma aba basigajwe inyuma n’amateka bo mu murenge wa Miyove batagana ishuri, ngo baracyasa n’ababoshywe n’amateka yaranze u Rwanda aho ngo Leta zabayeho mbere ya Jenoside yakorewe abatutsi zabahezaga inyuma mu myigire kubera icyo bitaga imiterere yabo.
Umugabo witwa Masurubi uvuga ko yaretse kwiga kubera abarimu b’icyo gihe, yabwiye Makuruki.rw ko yanenwaga cyane bityo afata umwanzuro wo kureka ishuri.
Yagize ati:” Ngo babonaga mfite umusatsi mwinshi, ngo nimbanze njye kwiyogoshesha bakanteza n’abandi banyeshuri bakirirwa banyirukaho, ndareba nti ibi sinabivamo reka mbaharire amashuri yabo.”
Icyakora we na bagenzi be ubu bavuga ko ibi byahindutse kuri Leta y’ubumwe bw’abanyarwanda, ngo n’ubwo na n’ubu umubare w’abagana amashuri kuri bo ukiri hasi, ngo ahanini ubu biterwa n’ikibazo cy’ubukene n’inzara bifitiye bakemeza ko itotezwa ryarangiye.
Aba basigajwe inyuma n’amateka batuye muri aka gace bemeza ko abana babo baramutse bafashijwe kubona ibyo kurya no kwambara ngo bakwiga neza nk’abandi banyarwanda bose.
Bakomeza bavuga ko n’ubwo abakuze muri bo batashoboye kwiga, ngo nta cyabashimisha nko kubona abana babo biga bakaminuza kuko ngo byajya bibaha ishema nk’abandi bose bafite abana babashije kwiga.
Ubuyobozi bw’akarere ka Gicumbi na bwo bwemera ko iki kibazo gihari koko ariko ngo hari gahunda zibateganyirijwe ziri kunozwa kugira ngo babafashe kuko na bo ngo ari abanyarwnda nk’abandi.
Umuyobozi w’akarere ka Gicumbi Mudaheranwa Juvenal aganira na Makuruki.rw, yagize ati: “Hari gahunda yo kubafasha abana babo bakajya bagaburirwa saa sita bari ku ishuri kandi twizeye neza ko hari icyo bizahindura.”
Gusa ubuyobozi buvuga ko bugenda bubagenera imfashanyo zinyuranye ariko muri bo hakaba ngo hari abahindukira izo mfashanyo bakazigurisha.
Ubushakashatsi bwakozwe hagati y’umwaka wa 2013 na 2014 bwagaragaje ko mu basigajwe inyuma n’amateka, abize amashuri yisumbuye ari 1%, bangana n’abarangije kaminuza, mu gihe abarangije amashuri abanza ari 31%.
Ahanini ngo kuba umubare w’abasigajwe inyuma n’amateka bagana ishuri ukiri muto, biterwa n’ubukene kuburyo ngo hari umubare w’abana bata ishuri kubera ko batabona ibyo kurya.
Ni uku biberaho
Ubuzima bwabo ngo ntibworoshye
uyu we ngo ntazi nuko ishuri risa


text:
Somi, Umunyarwandakazi wamamaye mu njyana ya Jazz ku isi, yakoreye igitaramo muri Marriott, cyitabiriwe n’abantu benshi barimo na Madamu Jeannette Kagame.
Ni igitaramo cyabaye ku mugoroba wo kuri uyu wa kabiri tariki 13 Gashyantare 2018, cyitabirwa n’abantu b’ingeri nyinshi biganjemo abanyamahanga.
Ni igitaramo cyari gihenze kuko kukinjiramo byasabaga kuba ufite ibihumbi 50Frw mu banyacyubahiro na 25Frw mu myanya isanzwe.
Iki gitaramo cyabereye hasi mu busitani bwa hoteli, cyatangiye ahagana mu masaha ya saa Tatu z’umugoroba.
Byari byitezwe ko gitangirana n’abanyeshuri bo ku Nyundo, gusa ntibyashobotse kuko ababanza kureba uko amajwi asohoka neza batabikoze ku gihe.
Iki gitaramo cyaje kurogowa n’ikibazo cy’umuriro wajimije ibyuma n’indangururamajwi mu gihe gisaga iminota 30, muri icyo gihe ni nabwo Madamu Jeannette Kagame yahise ataha.
Umuhanzi Somi yagaragaje ko Jazz ayizobereye mu ijwi ritangaje n’abacuranzi be byagaragara ko baziranye cyane, nyuma yo kubura umuriro yongeye kuririmba gato igitaramo cyirarangira.


text:
MU MURENGE WA KABAYA INTORE ZASOJE ICYICIRO CYA MBERE CY’IBIKORWA BY’URUGERERO.
Ku wa 28 Werurwe 2013 mu Murenge wa KABAYA icyiciro cya mbere cy’ibikorwa by’urugerero by’intore zo mu mutwe w’indongozi cyashojwe ku mugaragaro. Intore zo mu mitwe y’isibo za buri kagari ziyeretse abashyitsi bakuru bayobowe na Mme NYIRANEZA Clothilde umuyobozi wungirije ushinzwe imibereho myiza y’abaturage mu karere  ka ngororero. Intore zashimwe ibyo zakozwe mu murenge wa kabaya byose bigamije iterambere ry’igihugu birimo (ubwisungane mu kwivuza MUSA, aho ubu umurenge ukaba ugeze ku gipimo cya 80%, isuku n’isukura, kongera ibikorwa by’umuganda birimo inyubako z’amashuri ,utugari, no kubakira abatishoboye). intore zagaragaje kandi ibyo ziteganya gukora zivuye mu kiruhuko birimo:
- Ibarura ry’abatazi gusoma, kubara no kwandika;
- Kubarura abana bavuye mu ishuri ;
- Gukomeza ibikorwa by’imirimo y’amaboko
- Gukora ibarura z’intore zose zatojwe  mu murenge hakurikijwe ibyiciro zatorejwemo;
- Gukora ubukangurambaga mu mashuri bugamije kurwanya ingengabitekerezo ya genocide;
- Gukora ibyiciro by’abazatozwa mu midugudu hakurikijwe imyaka 18-35 no hehuru y’imyaka 36;
- Gukora ibarura ry’abanyeshuri bari kurangiza umwaka wa gatandatu bazatozwa 2013 ku gira ngo bazabe bazwi.
Muri icyo gitaramo gisoza kandi ku bufatanye na minisiteri y’urubyiruko na UNFPA, intore zahawe ibiganiro birebana no kurwanya ihohoterwa rikorerwa abari n’abategarugori ndetse no kwirinda SIDA, ibiganiro bikurikirwa n’igikorwa cyo kwipimisha  aho urubyiruko rurenga 200 rwipimishije  virusi itera SIDA kubushake ,kubufatanye bwa CS ya kabaya .
Ibirori byasojwe n’Ijambo rya Mme NYIRANEZA Clothlide umuyobozi wungirije ushinzwe imibereho myiza y’abaturage mu karere ka ngororero,  yagarutse   ku bikorwa byakozwe n’intore zo ku rugerero ashima ubutwari za garagaje ndetse abashishikariza no gukomeza kuba indashyikirwa aho bagiye kujya mu biruhuko bizatangira kuwa 29 werurwe 2013 , icyiciro cya kabiri cy’ibikorwa kikazatangira ku wa 24 mata kugeza 06 kamena 2013.